text:
Tags: nhlitiyo yami ishaya tigigi Video Songs, Video, nhlitiyo yami ishaya tigigi bollywood movie video, 3gp nhlitiyo yami ishaya tigigi video Download, mp4 nhlitiyo yami ishaya tigigi hindi movie songs download, nhlitiyo yami ishaya tigigi (2015) all video download, nhlitiyo yami ishaya tigigi Hd Video Songs, nhlitiyo yami ishaya tigigi full song download, nhlitiyo yami ishaya tigigi Movie Download, nhlitiyo yami ishaya tigigi HD video Download, Mp4 Songs Download, video, 3gp, mp4 download, nhlitiyo yami ishaya tigigi Bollywood Songs
|


c: text/html

text:
Kunikela Online
Nikela kuBoFakazi BaJehova usebentisa linye lalamakhadi kungaba yi-credit nobe i-debit card:
Nikelela umsebenti waBoFakazi BaJehova lowentiwa emhlabeni wonkhe
Beneficiary of Gift
Watchtower Bible and Tract Society of New York, Inc.
Support the worldwide religious and humanitarian activities of Jehovah’s Witnesses.
Nikelela Umhlangano Wesifundza Losendzaweni Lesedvute nawe
Beneficiary of Gift
Christian Congregation of Jehovah’s Witnesses
Njalo ngemnyaka, BoFakazi BaJehova baba nemhlangano wekuphela kwemnyaka emhlabeni wonkhe. Unganikelela tindleko talomhlangano bewuye kuwo.
Nangabe sewunayo I-account, please log in yekunikela nobe yekuhlela iminikelo yakho.

robotstxt: allowed

filter: keep


text:
Indzaba 87: Jesu Losengumfana Usethempelini
ASE ubuke lomfana lokhuluma nalamadvodza. Abafundzisi ethempelini laNkulunkulu leliseJerusalema. Lomfana nguJesu. Abesakhulakhulile aneminyaka lengu-12 budzala.
Bafundzisi bamangele kakhulu ngekutsi Jesu wati tintfo letinyenti ngaNkulunkulu kanye naletibhalwe eBhayibhelini. Kepha kungani boJosefa naMariya bangekho lapha? Bakuphi? Ase sibone.
Minyaka yonkhe Josefa nemndeni wakhe abeya emkhosini weliPhasika eJerusalema. Libanga lelidze kusuka eNazaretha kuya eJerusalema. Bekute lonemoto, futsi bekute netitimela ngaleso sikhatsi. Linyenti lebantfu lalihamba ngetinyawo futsi kwakubatsatsa cishe emalanga lamatsatfu kufika eJerusalema.
Josefa abesanemdeni lomkhulu. Bekunalabanye bodzadze waJesu kanye nebanakabo labancane, futsi lebebadzinga kunakekelwa. Ngawo lowomnyaka, Josefa naMariya batsatsa luhambo loludze sebabuyela eNazaretha bakanye nebantfwana babo. Bebacabanga kutsi Jesu uhambisana nabontsanga yakhe. Kepha kwatsi sekunguntsambama, batfola kutsi Jesu akekho. Bamfuna etihlotjeni nakubangani bakhe, kodvwa abengekho. Babuyela eJerusalema bayomfuna.
Bagcina bamtfole lapha akanye nebafundzisi. Abebalalele futsi ababuta imibuto. Bonkhe bantfu bebamangele ngendlela Jesu labehlakaniphe ngayo. Kepha Mariya watsi: ‘Mntfwanami, ukwenteleni loku kitsi? Mine nababe wakho besesiphatseke kabi ngekukufuna singakutfoli.’
Jesu wamphendvula watsi: ‘Beningifunelani? Beningati yini kutsi kufanele ngibe sendlini yaBabe?’
Jesu abekutsandza kuba lapho angafundza khona ngaNkulunkulu. Akukafaneli yini natsi sitive ngaleyondlela? Asesekhaya eNazaretha, Jesu abeya emihlanganweni yekukhulekela Nkulunkulu maviki onkhe. Ngenca yekutsi abelalelisisa, wafundza tintfo letinyenti letiseBhayibhelini. Shengatsi singasilandzela lesibonelo saJesu, sifane naye.
Lukha 2:41-52; Matewu 13:53-56.
Imibuto
- Abeneminyaka lemingakhi Jesu kulesitfombe, futsi abekuphi?
- Yini Josefa kanye nemndeni wakhe lebebayenta njalo ngemnyaka?
- Ngemva kwelilanga linye bacale luhambo lwabo lolubuyela ekhaya, kungani boJosefa naMariya babuyela eJerusalema?
- BoJosefa naMariya bagcine bamtfole kuphi Jesu, futsi kungani bantfu labebalapho bebamangele?
- Watsini Jesu kumake wakhe Mariya?
- Singafana kanjani naJesu ekufundzeni ngaNkulunkulu?
Imibuto leyengetiwe
- Fundza Lukha 2:41-52.
Nakuba Umtsetfo wawutsi bantfu labadvuna kuphela labebangaya emkhosini waminyaka yonkhe, ngusiphi sibonelo lesihle boJosefa naMariya labasibekela batali lamuhla? (Luk. 2:41; Dut. 16:16; 31:12; Taga 22:6)
Jesu wababekela kanjani sibonelo lesihle labasebancane lamuhla kutsi batfobele batali babo? (Luk. 2:51; Dut. 5:16; Taga 23:22; Khol. 3:20)
- Fundza Matewu 13:53-56.
Ngubaphi bomnakabo Jesu labane lababitwa ngemagama eBhayibhelini, futsi lababili kubo basetjentiswa kanjani ebandleni lebuKhristu? (Mat. 13:55; Imis. 12:17; 15:6, 13; 21:18; Gal. 1:19; Jak. 1:1; Juda 1)


text:
BoFakazi BaJehova BangemaKhristu Yini?
Titsatsele
Yebo. SingemaKhristu nganati tizatfu letilandzelako:
Setama kulandzela timfundziso nendlela Jesu latiphatsa ngayo.—1 Phetro 2:21.
Sikholelwa kutsi Jesu uyindlela yekusindziswa ngobe “
kute kusindziswa ngalomunye; ngobe kute lelinye libito ngaphansi kwelizulu lelinikwe nguNkulunkulu kubantfu, lesingasindziswa ngalo.”—Imisebenti 4:12.
Bantfu nababa boFakazi BaJehova babhajatiswa egameni laJesu.—Matewu 28:18, 19.
Sithandaza kuNkulunkulu ngeligama laJesu.—Johane 15:16.
Siyakholelwa kutsi Jesu uyiNhloko yemadvodza.—1 Khorinte 11:3.
Nobe kunjalo, sehluke ngetindlela letinyenti kuletinye tinkholo letitsi tebuKhristu. Lenye yato kukholelwa kwetfu kutsi liBhayibheli lifundzisa kutsi Jesu uyindvodzana yaNkulunkulu, hhayi mtsatfu amunye. (Makho 12:29) Asikholelwa kutsi umphefumulo awufi, nekutsi kunemBhalo lotsi Nkulunkulu ujezisa bantfu esihogweni. Asikukholelwa nekutsi bantfu lababaholi etinkholweni kufanele babe neticu letibenta babe bakhulu kunalabanye.—Umshumayeli 9:5; Hezekeli 18:4; Matewu 23:8-10.


text:
UMTAPO WE-JW
Kusekelwa kwe-iPad, iPhone, ne-iPod touch
Umtapo we-JW luhlelo lolusemtsetfweni lwaBoFakazi BaJehova. Luhlanganisa emahumusho lamanyenti eliBhayibheli, kanye netincwadzi netincwajana tekudadisha liBhayibheli.
Yini Lensha Ku-Version 8.0
I-Home tab ikhombisa tintfo lovamise kutisebentisa
I-Media tab ikhombisa ema-video kanye nalokulalelwako
Incenye letsi Favorites ihlela tincwadzi, ema-video kanye nalokulalelwako lokutsandzako. Kuhlela letintfo letikulencenye kudzinga i-iOS 9 nobe yakamuva.
Ema-Audio recordings eliBhayibheli kanye naletinye tincwadzi
LOKUKULELIKHASI
Indlela Yekusebentisa i-JW Library—iOS
Fundza indlela yekusebentisa i-JW Library entfweni yakho yebuchwephesha lephatfwako lene-iOS.
Titsatsele EmaBhayibheli Futsi Uwahlele Kahle—iOS
Fundza indlela yekutitsatsela emaBhayibheli futsi uwahlele kahle kuJW Library app entfweni yakho yebuchwephesha lephatfwako lene-iOS.
Titsatsele Tincwadzi Futsi Utihlele Kahle—iOS
Fundza indlela yekutitsatsela tincwadzi futsi utihlele kahle ku-JW Library app entfweni yakho yebuchwephesha lene-iOS.
Takhele Ema-Bookmarks Futsi Uwahlele Kahle—iOS
Fundza indlela yekwakha ema-bookmarks futsi uwahlele kahle ku-JW Library app entfweni yakho yebuchwephesha lene-iOS.
Sebentisa Umlandvo—iOS
Fundza indlela longayisebentisa ngayo lencenye letsi umlandvo ku-JW Library app entfweni yebuchwephesha lene-iOS.
Shintja Lokufundzako Kube Ngendlela Lofuna Ngayo—iOS
Fundza indlela yekushintja lokufundzako kube ngendlela lofuna ngayo ku-JW Library app entfweni yakho yebuchwephesha lene-iOS.
Kufuna Lokutsite eBhayibhelini nobe Encwadzini—iOS
Fundza indlela yekufuna lokutsite eBhayibhelini nobe encwadzini, kanye nekufuna sihloko lesitsite ku-Insight on the Scriptures lekuJW Library app entfweni yakho yebuchwephesha lene-iOS.
Dvwebela Lokubhaliwe—iOS
Fundza indlela yekudvwebela lokubhaliwe kuJW Library app entfweni yakho yebuchwephesha lene-iOS.
Imibuto Bantfu Labavamise Kuyibuta—JW Library (iOS)
Tfola timphendvulo temibuto levamise kubutwa bantfu.


text:
INCENYE 13
Yini Lokufanele Siyente Kute Sijabulise Nkulunkulu?
Tibalekele tintfo letimbi. 1 Khorinte 6:9, 10
Nangabe siyamtsandza Jehova, angeke sitente tintfo latenyanyako.
Jehova akafuni kutsi sebe, sidzakwe, nobe sisebentise kabi tidzakamiva.
Nkulunkulu uyakwenyanya kubulala, kukhipha sisu, kanye nekutsandzana nobe kulalana kwebantfu bebulili lobufananako. Akafuni kutsi sibe nebugovu nobe silwe nalabanye.
Akukafaneli sikhonte titfombe, nobe sisebentelane nemimoya.
Bantfu labenta tintfo letimbi angeke babe nayo indzawo ePharadisi.
Yenta tintfo letinhle. Matewu 7:12
Kute sijabulise Nkulunkulu, kufanele setame kumlingisa.
Khombisa kutsi uyabatsandza labanye ngekuba nemusa futsi wephane.
Yetsembeka.
Bani nemusa futsi utsetselele.
Tjela labanye ngaJehova kanye nangetindlela takhe.


text:
SEHLUKO 13
Thimothi Bekafuna Kusita Bantfu
Thimothi bekalijaha lebelikujabulela kusita bantfu. Wahamba tindzawo letinyenti kuze abasite. Ngenca yaloko, imphilo yakhe beyijabulisa kakhulu. Ungatsandza yini kufundza ngemphilo yaThimothi?—
Make waThimothi nagogo wakhe bamfundzisa ngaJehova
Thimothi wakhulela edolobheni lokutsiwa yiListra. Ngesikhatsi asemncane, gogo wakhe Lowisi namake wakhe Yunisi, bamfundzisa ngaJehova. Njengobe Thimothi akhula, waba nesifiso sekusita bantfu kutsi bafundze ngaJehova.
Ngesikhatsi Thimothi aselijaha, Pawula wamcela kutsi ahambe naye kute bayewushumayela kuletinye tindzawo. Thimothi waphendvula watsi: ‘Yebo, ngitawuhamba nawe!’ Besekakulungele kuhamba naPawula ayewusita bantfu.
Thimothi wahamba naPawula baya edolobheni lebeliseMasedoniya lelibitwa ngekutsi yiThesalonika. Kuze bafike lapho, bekudzingeka kutsi bahambe libanga lelidze baphindze bagibele nemkhumbi. Nabefika kuleyo ndzawo, basita bantfu labanyenti kutsi bafundze ngaJehova. Kodvwa labanye bantfu babatfukutselela futsi betama kubalwisa. Ngaleso sizatfu, Pawula kanye naThimothi besuka lapho bayoshumayela kuletinye tindzawo.
Ngemuva kwetinyanga letimbalwa, Pawula wacela Thimothi kutsi abuyele eThesalonika kuze abone kutsi bazalwane bebachuba njani. Thimothi bekadzinga kuba nesibindzi kuze abuyele kulelidolobha lebeliyingoti. Kodvwa wabuyela kulo ngobe bekasolo acabanga ngebazalwane lebebalapho. Nakabuya kuPawula bekamphatsele tindzaba letimnandzi. Letindzaba letimnandzi betitsi bazalwane baseThesalonika bebasachuba kahle.
Thimothi wasebenta naPawula iminyaka leminyenti. Ngalesinye sikhatsi, Pawula wabhala ngaThimothi watsi nguye lametsemba kakhulu langamtfuma kuze ayewusita emabandla. Thimothi bekatsandza Jehova kanye nebantfu.
Uyabatsandza yini bantfu futsi uyafisa yini kubasita kutsi bafundze ngaJehova?— Nangabe ubatsandza futsi ufisa kubasita, ungajabula kakhulu futsi ube nemphilo lemnandzi lefanana neyaThimothi.


text:
Sifundvo 6
Likhona Yini Litsemba Ngebantfu Labafile?
1. Ngutiphi tindzaba letimnandzi mayelana nalabo labafile?
Jesu nakafika efika eBhetani, lesedvute neJerusalema, besekwendlule emalanga lamane umngani wakhe Lazaru afile. Jesu watsatsa bodzadze wemufi, boMariya kanye naMata, waya nabo ethuneni lapho Lazaru abengcwatjwe khona. Ngekushesha nje, besekunesicumbi sebantfu. Asewucabange nje ngenjabulo boMata naMariya lababanayo ngesikhatsi Jesu avusa Lazaru!
Mata abesavele atati letindzaba letimnandzi mayelana nalabafile. Abekwati nekutsi Jehova uyawuvusa labafile baphindze baphile lapha emhlabeni.
2. Labafile bakusiphi simo?
Bantfu badalwa ngelutfuli lwemhlabatsi. (Genesisi 2:7; 3:19) Tsine asisiwo umoya lophila emitimbeni yenyama. Sitidalwa tenyama, ngako kute incenye yetfu lesindzako nasifa. Nasifa, tingcondvo tetfu nato tiyafa, futsi imicabango yetfu iyaphela. Ngako, Lazaru akashongo lutfo mayelana nalakubona ngesikhatsi afile, ngobe labafile abati lutfo.
Nasebafile bantfu, Nkulunkulu ubajezisa ngekubashisa emlilweni yini? Njengobe liBhayibheli lisho kutsi labafile abati lutfo, kusebaleni-ke kutsi sihogo semlilo siyimfundziso yemanga lenyundzela Nkulunkulu. Kwayona nje indzaba yekuhlupha bantfu ngekubashisa emlilweni iyamenyanyisa Nkulunkulu.
3. Labafile bangakhuluma yini natsi?
Lafile abakwati kukhuluma futsi abeva. (Tihlabelelo 115:17) Kodvwa letinye tingilosi timbi, futsi tingakhuluma nebantfu tente shangatsi tingulabafile. (2 Phetro 2:4) Jehova akasivumeli kutsi setame kukhuluma nebantfu labafile.
4. Bobani labayawuvuswa?
Tigidzi letinyenti tebantfu lasebafa tiyawuvuselwa emhlabeni. Ngisho nalabanye labebangamati Nkulunkulu futsi labebenta lokubi, nabo bayawuvuswa.
Labo labavusiwe batawufundza liciniso ngaNkulunkulu baphindze bakholwe kuJesu, futsi bavete loko ngekumlalela. (Sembulo 20:11-13) Labo labayawuvuswa, futsi bente lokulungile, batawujabulela kuphila lokuphakadze emhlabeni.
5. Kuvuswa kwalabafile kusitjelani ngaJehova?
Ngekutfumela indvodzana yakhe, Nkulunkulu wenta kutsi sibe nelitsemba lekutsi labo labafile batawuvuswa. Ngako-ke, kuvuswa kwalabafile kusikhombisa lutsandvo kanye nemusa waJehova. Nasekuvuswa labafile, ngubani wena longatsandza kumbona?
Fundza Kabanti
Lifundzisani Mbambambamba LiBhayibheli?
Bakuphi Labafile?
Fundza kutsi liBhayibheli litsi labafile baya kuphi nekutsi kungani bantfu bafa.
Lifundzisani Mbambambamba LiBhayibheli?
Litsemba Lelingulona Lona Ngetihlobo Tetfu Letifile
Uke wafelwa yini ngumuntfu lomtsandzako? Kungenteka yini uphindze ubabone? Tfola loko liBhayibheli lelikufundzisako ngeluvuko.
Lifundzisani Mbambambamba LiBhayibheli?
Tidalwa Temoya—Tingilosi Kanye Nemadimoni Kusitsintsa Njani
LiBhayibheli likhuluma ngetingilosi nangemadimoni. Tikhona mbamba yini letidalwa? Tingakutsintsa yini kuphila kwetfu?


text:
Ungatsandza yini kufundza lesihloko ngalolulwimi: %%?
Lalela Nkulunkulu kute Uphile Phakadze
Setfulo
Nkulunkulu ufanana nababe lonelutsandvo. 1 Phetro 5:6, 7
Nkulunkulu unguMdali wetfu, futsi uyasikhatsalela. Njengababe lohlakaniphile futsi lonelutsandvo, lofundzisa bantfwana bakhe, Nkulunkulu ufundzisa bantfu kuto tonkhe tindzawo indlela lencono yekuphila.
Nkulunkulu usembulela emaciniso laligugu, lasiniketa injabulo kanye nelitsemba.
Nangabe umlalela, Nkulunkulu utakucondzisa, akuvikele futsi akusite uncobe tinkinga.
Kodvwa lokungetulu kwaloko kutsi utawuphila phakadze!
Naku Nkulunkulu lakushoko: ‘Kotani kimi, vanini kute . . . nitewuphila.’ Isaya 55:3
Fundza Kabanti
TINDZABA LETIMNANDZI LETIVELA KUNKULUNKULU
Nkulunkulu unalo yini libito futsi uyasikhatsalela yini?
Tfumela
Tfumela
LALELA NKULUNKULU KUTE UPHILE PHAKADZE
SiSwati
Lalela Nkulunkulu Kute Uphile Phakadze—Setfulo
https://assetsnffrgf-a.akamaihd.net/assets/m/1102011098/univ/art/1102011098_univ_sqr_xl.jpg


text:
R54.00
Note: You will need the correct ebook reader.
Learn more
FORMAT: EPUB
LICENCE PERIOD (DAYS): 450
DESCRIPTION: U-Study & Master Luju Lwelulwimi LweSiswati ubhalwe bothishela labanelwati lolujulile ngekufundziswa kweSiswati etikolweni ekucinisekeni kutsi inshisekelo, inchubo kanye nalokucuketfwe Sitatimende Savelonkhe Sekharikhulamu nenchubomgomo Yekuhlola kuhunyushwe ngendlela leshaya emhlolweni kubuye futsi kwetfulelwe bafundzisi nebafundzi ngalobukhulu buciko. Lencwadzi lenhle nakangaka itawetfulela bafundzi naletinye tetsamelilwati nganaku lokulandzelako nako lokwetfulwe ngemphumelelo lenkhulu ekufundzisweni kweSiswati Lulwimi Lwasekhaya. Incwadzi Yemfundzi: Kulalela Nekukhuluma lokuyincenye lebaluleke kakhulu emphilweni yemuntfu. Umuntfu ulalelela tidzingo letinyenti letingamsita lapho akhona kuze naye akhona kutfutfukisa ummango lapho ahlala khona. Kufundza Nekwehlwaya nako kubalulekile etimphilweni tetfu. Umuntfu lohlala afundza njalo nguloyo lohlala aphumelela kulakwentako ngaso sonkhe sikhatsi. Luju LweSiswati lukhutsata bafundzi naletinye tetsamelilwati kutsi atihlome tifundze. Fundzani-ke boNgwane, nali lidlelantfongeni lenu lenu linikhutsata. Kubhala Nekwetfula: Luju Lwelulwimi LweSiswati lukhutsata bafundzi naletinye tetsamelilwati kutsi atihlome tibhale. Bhalani-ke-ke boNgwane, nail lidlelantfongeni lenu linikhutsata. Imisebenti lelungiselelwe luhlolo. Incwadzi Yathishela: Isita ngendlela umfundzisi lafanele kutsi afundzise ngayo, Inetikhatsi tekufundzisa, inemisebenti lelungiselelwe luhlolo, icukutse timphendvulo teluhlolo. Incwadzi Yetindzatjana: Lencwadzi yehlukaniswe ngetigaba letisikhombisa (kunetinganekwane, tindzatjana, inovelana, imidlalo lemifi shane, tinkondlo, imitfombolwati netekucedza situnge). Ibhalelwe kusita bafundzi ngekutsi babe nelwati ngetintfo letenteka etimphilweni tebantfu nasemmangweni labahlala kuyo, nemvelaphi yaletinye tintfo. Inemibuto netimphendvulo kusita lofundzako. (Study & Master Siswati Home Language Grade 5 Learner's Book CAPS)


text:
Umuntfu Angayekela Yini Kuba NguFakazi WaJehova?
Yebo. Umuntfu angayekela kulenhlangano yetfu asebentisa tindlela letimbili:
Ngekwenta sicelo. Umuntfu angasho ngemlomo kutsi akasafuni kuba nguFakazi waJehova nobe akubhale phasi.
Ngetento. Umuntfu angenta sento lesikhombisa kutsi akasafuni kuba nguFakazi waJehova. (1 Phetro 5:9) Nasi sibonelo, angatimatanisa nalenye inkholo futsi akwente kucace kutsi yena sewufuna kuba yincenye yaleyo nkholo.
—1 Johane 2:19.
Kutsiwani nangabe lomunye umuntfu angashumayeli nobe angasayi emihlanganweni yenu? Niyaye nitsi loyo muntfu sewuyekele yini kuba nguFakazi waJehova?
Cha, asisho njalo. Kuyekela nobe kutehlukanisa kwehlukile kunekuba butsakatsaka ekukholweni. Ngalokuvamile labo labehlisa lizinga lekukhonta Nkulunkulu nobe baze bayekele akusho kutsi basuke bangasakholwa kodvwa basuke badvumatekile. Kunekutsi singasabanaki bantfu labanjalo, setama kubadvudvuta futsi sibasekele. (1 Thesalonika 5:14; Juda 22) Nangabe lomuntfu adzinga lusito, bazalwane labadzala ebandleni bayamsita kuze acinise buhlobo bakhe naNkulunkulu.
Nobe kunjalo, labadzala bete lilungelo lekucindzetela umuntfu kutsi ahlale anguFakazi waJehova. Umuntfu ngamunye uyatentela sincumo lesimayelana nenkholo. (Joshuwa 24:15) Siyakholwa kutsi labo labakhonta Nkulunkulu kufanele bamkhonte ngalokusuka enhlitiyweni.


text:
Fundzisa Bantfwana Bakho
Batali, sebentisani letindzaba kuze nifundzise bantfwana benu tifundvo letibalulekile letiseBhayibhelini.
Setfulo
Emavi lasencwadzini ya Dutheronomi angakucondzisa njengobe ukhulisa bantfwana bakho.
Imfihlo Lesijabulela Kuyati
LiBhayibheli likhuluma ngemfihlo lebalulekile lebitwa ngekutsi ‘yimfihlo lengcwele.’ Ungatsandza yini kufundza ngayo?
Rebheka Abefuna Kujabulisa Jehova
Yini lesingayenta kute sifane naRebheka? Fundza lendzaba kute utfole lokunyenti ngaye.
Rahabi Bekanekukholwa KuJehova
Fundza kutsi Rahabi nemndeni wakubo basindza njani ngesikhatsi iJerikho ibhujiswa.
Wajabulisa Babe Wakhe NaJehova
Ngusiphi setsembiso lesagcinwa yindvodzakati yaJeftha? Singayilingisa njani?
Samuweli Wachubeka Enta Lokulungile
Ungamlingisa njani Samuweli futsi wente lokulungile ngisho nobe labanye bantfu benta tintfo letimbi?
Davide Bekangesabi
Fundza lendzaba lejabulisako leseBhayibhelini kute ubone loko lokwenta Davide waba nesibindzi.
Uke Utive Yini Unesitunge Futsi Wesaba?
Jehova wamtjelani Elija ngesikhatsi ativa anesitunge? Yini longayifundza kuloko lokwenteka ku-Elija?
Josaya Bekanebangani Labakahle
LiBhayibheli lisitjela kutsi bekulukhuni kakhulu ngaJosaya kutsi ente lokulungile. Fundza kutsi bangani bakhe bamsita njani.
Jeremiya Akazange Ayekele Kukhuluma NgaJehova
Ngisho nobe bantfu bebahlekisa ngaye futsi bamtfukutselela, kungani Jeremiya achubeka akhuluma ngaNkulunkulu?
Jesu Bekahlale Alalela
Ngalesinye sikhatsi kungase kube metima kulalela batali bakho. Fundza kutsi sibonelo saJesu singakusita njani.
Bantfu Lababhala NgaJesu
Fundza ngebabhali beliBhayibheli labasiphohlongo labaphila ngesikhatsi saJesu futsi babhala ngaye.
Umshana WaPawula Bekanesibindzi
Lelijaha lasindzisa kuphila kwamalume walo. Yini lelayenta?
Thimothi Bekafuna Kusita Bantfu
Ungayitfola njani imphilo lejabulisako nalemnandzi njengaThimothi?
UMbuso Lotawubusa Umhlaba Wonkhe
Kutawuba njani emhlabeni nasekubusa Jesu? Ungatsandza yini kuba khona?


text:
Lifundzisani Mbambambamba LiBhayibheli?
Lelithulusi lekutadisha liBhayibheli lilungiselelwe kukusita ufundze loko lokushiwo liBhayibheli etihlokweni letehlukahlukene, lokufaka ekhatsi kutsi kungani sihlupheka? Kwentekani kitsi nasifa? Singakwenta njani kuphila kwemindeni yetfu kujabulise? Kanye naletinye.
Nguloko Yini Nkulunkulu Abekuhlosile?
Kungenteka uyatibuta kutsi kungani kunetinkinga letinyenti kangaka lamuhla. Bewati yini kutsi LiBhayibheli litsi kutawuba netingucuko nekutsi nawe ungazuza kuto?
SEHLUKO 1
Liyini Liciniso NgaNkulunkulu?
Ucabanga kutsi Nkulunkulu uyakukhatsalela yini? Fundza ngebuntfu bakhe nekutsi ungasondzela njani kuye.
SEHLUKO 2
LiBhayibheli—Incwadzi Levela KuNkulunkulu
LiBhayibheli lingakusita njani kutsi ubeketelele tinkinga takho? Kungani kufanele utetsembe tiphrofetho talo?
SEHLUKO 3
Iyini Injongo YaNkulunkulu Ngemhlaba?
Injongo yaNkulunkulu ngemhlaba lolipharadisi itawuke igcwaliseke yini? Nangabe kunjalo, kutawenteka nini?
SEHLUKO 4
Ngubani Jesu Khristu?
Fundza kutsi kungani Jesu kutsiwa unguMesiya lotsenjisiwe, wavelaphi nekutsi kungani kutsiwa uyiNdvodzana yaJehova lekuphela kwayo.
SEHLUKO 5
Sihlengo—Sipho SaNkulunkulu Lesikhulu Kunato Tonkhe
Siyini sihlengo? Singazuza njani kuso?
SEHLUKO 6
Bakuphi Labafile?
Fundza kutsi liBhayibheli litsi labafile baya kuphi nekutsi kungani bantfu bafa.
SEHLUKO 7
Litsemba Lelingulona Lona Ngetihlobo Tetfu Letifile
Uke wafelwa yini ngumuntfu lomtsandzako? Kungenteka yini uphindze ubabone? Tfola loko liBhayibheli lelikufundzisako ngeluvuko.
SEHLUKO 8
Uyini UMbuso WaNkulunkulu?
Bantfu bayawati Umthantazo weNkhosi. Asho kutsini lamavi latsi: “UMbuso wakho awute”?
SEHLUKO 9
Siphila “Emalangeni Ekugcina” Yini?
Cabangela tento kanye netimo tengcondvo letisitungeletile letifakazela kutsi siphila “emalangeni ekugcina” labiketelwa liBhayibheli.
SEHLUKO 10
Tidalwa Temoya—Tingilosi Kanye Nemadimoni Kusitsintsa Njani
LiBhayibheli likhuluma ngetingilosi nangemadimoni. Tikhona mbamba yini letidalwa? Tingakutsintsa yini kuphila kwetfu?
SEHLUKO 11
Nkulunkulu Ukuvumeleleni Kuhlupheka
Bantfu labanyenti batsi kufanele sisole Nkulunkulu ngako konkhe kuhlupheka lokusemhlabeni. Ucabangani wena ngaloko? Fundza loko Nkulunkulu latsi kuyimbangela yekuhlupheka.
SEHLUKO 12
Kuphila Ngendlela Lejabulisa Nkulunkulu
Singakhona kuphila ngendlela lejabulisa Jehova. Ecinisweni, ungaba ngumngani wakhe.
SEHLUKO 13
Umbono WaNkulunkulu Ngekuphila
Nkulunkulu unamuphi umbono ngekukhishwa kwesisu, kumpontjelwa ingati kanye nangekuphila kwesilwane?
SEHLUKO 14
Indlela Yekwenta Kuphila Kwemndeni Wakho Kujabulise
Lutsandvo lolwaboniswa nguJesu lusibonelo lekufanele silingiswe ngemadvodza, bafati, batali kanye nebantfwana. Yini lesiyifundzako kuye?
SEHLUKO 15
Indlela Yekukhonta Nkulunkulu Leyemukelekile Kuye
Fundza ngetindlela letisitfupha letiveta labo labasenkholweni yeliciniso.
SEHLUKO 16
Melela Inkholo Yeliciniso
Ngubuphi bumatima longase uhlangabetane nabo nawuchazela labanye tinkholelo takho? Ungakwenta njani loko ngaphandle kwekubakhuba?
SEHLUKO 17
Sondzela KuNkulunkulu Ngemthandazo
Nkulunkulu uyakulalela yini nawuthantaza? Kute kuphendvuleke lombuto, kudzingeka ucale ucondze loko liBhayibheli lelikufundzisako ngemthantazo.
SEHLUKO 18
Lubhabhatiso Nebuhlobo Bakho NaNkulunkulu
Ngutiphi tinyatselo lokudzingeka titsatfwe kute ulufanelekele lubhabhatiso lwebuKhristu? Fundza kutsi lumelelani nekutsi kufanele lwentiwe njani.
SEHLUKO 19
Hlala Elutsandvweni LwaNkulunkulu
Singalukhombisa njani lutsandvo kanye nekubonga ngako konkhe Nkulunkulu lasentele kona?
SANDZISANCHAZO
Libito LaNkulunkulu—Kusetjentiswa Kwalo Nenchazelo Yalo
Libito laNkulunkulu lisusiwe emahumushweni eliBhayibheli lamanyenti. Kungani? Kubalulekile yini kusebentisa libito laNkulunkulu?
SANDZISANCHAZO
Indlela Siphrofetho SaDanyela Lesikubiketele Ngayo Kufika KwaMesiya
Kusasele iminyaka lengu-500, Nkulunkulu wembula sikhatsi lesicondzile Mesiya labetawufika ngaso. Fundza ngalesiphrofetho lesimangalisako!
SANDZISANCHAZO
Jesu Khristu—Mesiya Lotsenjisiwe
Jesu watifeza tonkhe tiphrofetho lebetimayelana naMesiya. Tihlolele eBhayibhelini lakho kutsi letiphrofetho tagcwaliseka tonkhe.
SANDZISANCHAZO
Liciniso NgaBabe, INdvodzana, Nemoya Longcwele
Bantfu labanyenti bakholelwa kutsi imfundziso yaMtsatfu Amunye ifundziswa liBhayibheli. Kuliciniso yini loko?
SANDZISANCHAZO
Lokwenta EmaKhristu Eliciniso Angasisebentisi Siphambano Ekukhonteni Kwawo
Jesu wafela esiphambanweni yini? Tfola imphendvulo eBhayibhelini.
SANDZISANCHAZO
Sidlo SeNkhosi SakuSihlwa—Sikhumbuto Lesidvumisa Nkulunkulu
EmaKhristu ayalwa kutsi agubhe Sikhumbuto Sekufa KwaKhristu, lesiphindze sibitwe ngekutsi Sidlo SeNkhosi Sakusihlwa. Kufale sigujwe nini futsi njani?
SANDZISANCHAZO
Iyini iShiyoli neHayidesi?
Lamanye emahumusho eliBhayibheli asebentisa ligama lelitsi “lithuna” nobe “sihogo” esikhundleni salelitsi iShiyoli kanye neHayidesi. Asho kutsini lamagama?
SANDZISANCHAZO
Lilanga Lekwehlulela—Liyini?
Tfola kutsi lilanga lekwehlulela litawuba sibusiso ngayiphi indlela kubantfu bonkhe labetsembekile.
SANDZISANCHAZO
1914—Umnyaka Lobalulekile Esiphrofethweni SeliBhayibheli
Ngubuphi bufakazi lobuseBhayibhelini lobukhombisa kutsi 1914 waba ngumnyaka lobalulekile?
SANZISANCHAZO
Ngubani Mikhayeli Ingilosi Lenkhulu?
LiBhayibheli liyasitjela kutsi ingubani lengilosi lenkhulu lenemandla. Fundza kabanti ngayo nangaloko lekwentako nyalo.
SANDZISANCHAZO
Kutfola Loko “IBhabhulona Lenkhulu” Lengiko
Incwadzi yeSembulo ikhuluma ngemfati lobitwa ngekutsi “IBhabhulona Lenkhulu.” Ingumfati mbamba yini? Litsini liBhayibheli ngaye?
SANDZISANCHAZO
Jesu Watalwa NgaDecember Yini?
Cabanga ngesimo selitulu saseBethlehema ngesikhatsi semnyaka Jesu latalwa ngaso. Kusitjelani loko?
SANDZISANCHAZO
Kufanele Yini Sigubhe Emaholidi?
Uyini umsuka wemaholidi lamanyenti latiwako endzaweni yakini? Timphendvulo talombuto tingakumangalisa kakhulu.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
1 Mine Pawula, umphostoli waKhristu Jesu ngemyalo waNkulunkulu longuMsindzisi wetfu, kanye newaKhristu Jesu lolitsemba letfu,
2 ngibhalela Thimothi umntfwana weliciniso ekukholweni:
Shengatsi ungaba nemusa, sihawu, nekuthula lokuvela kuNkulunkulu longuBabe nakuKhristu Jesu iNkhosi yetfu.
3 Njengobe nje ngakukhutsata kutsi uhlale e-Efesu ngesikhatsi ngiya eMasedoniya, nanyalo ngisakukhutsata kutsi wente njalo kuze uyale labatsite kutsi bangafundzisi lenye imfundziso,
4 futsi banganaki tindzaba letingemanga nemilandvo yetinhlu tekutalana. Tintfo letinjalo atizuzisi ngalutfo, kodvwa tibangela imibuto ledzinga kuhlolwa kunekutsi tibanike tintfo letivela kuNkulunkulu letimayelana nekukholwa.
5 Ecinisweni injongo yalomyalo kutsi kube nelutsandvo loluvela enhlitiyweni lemhlophe, kunembeza lomsulwa nasekukholweni lokute kutentisa.
6 Ngekuphambuka kuletintfo, labanye bawele enkhulumeni lengenamsebenti.
7 Bafuna kuba bafundzisi bemtsetfo, kodvwa abaticondzi tintfo labatishoko nobe leto labagomela ngato.
8 Tsine siyati kutsi uMtsetfo muhle yingci nje nangabe umuntfu awusebentisa kahle,
9 ngobe siyati kutsi umtsetfo awuzange wentelwe umuntfu lolungile kodvwa wentelwa bantfu lababi, labavukelako, labangamhloniphi Nkulunkulu, labatoni, labangaketsembeki, labangakuhloniphi lokungcwele, lababulala boyise nabonina, nalababulala labanye,
10 tidlundlulu, emadvodza lalala nemadvodza, batfumbi, labacala emanga, labephula tifungo, futsi labenta nobe yini lenye lemelene nemfundziso lephilile,
11 ngekuvumelana netindzaba letimnandzi letikhatimulako taNkulunkulu lojabulako lengiphatsiswe tona.
12 Ngiyambonga Khristu Jesu iNkhosi yetfu longinike emandla, ngobe ungibone ngetsembekile ngekunginika umsebenti,
13 nanobe ekucaleni ngangihlambalata, ngihlupha labanye futsi ngedzelela. Kodvwa ngaboniswa umusa ngobe bengenta ngekungati nangekweswela kukholwa.
14 Umusa weNkhosi yetfu waphuphuma kakhulu kanye nekukholwa nelutsandvo loluvela kuKhristu Jesu.
15 Etsembekile futsi kufanele emukelwe ngalokuphelele lamavi latsi: Khristu Jesu weta emhlabeni kutewusindzisa toni. Futsi mine-ke ngingulesihamba embili.
16 Nanobe kunjalo ngaboniswa umusa kuze ngami, mine lengisoni lesihamba embili, Khristu Jesu avete konkhe kubeketela kwakhe khona kutewuba sibonelo kulabo labatawetsembela kuye kute batfole kuphila lokuphakadze.
17 Ludvumo nenkhatimulo aluye eNkhosini yaphakadze, lengabhubhi, lengabonakali, nalokungiyo kuphela lenguNkulunkulu, kuze kube phakadze naphakadze. Amen.
18 Lomyalo ngiwunika wena Thimothi mntfwanami, ngekuvumelana netiphrofetho letashiwo mayelana nawe kutsi ngato uchubeke ulwa kulwa lokuhle;
19 ubambelele ekukholweni nakunembeza lomuhle, loko labanye labakubekele eceleni kwaphumela ekulimaleni kwekukholwa kwabo njengemkhumbi lowephukile.
20 Humenayosi na-Alekzanda bangulabanye babo, futsi ngibanikele kuSathane kuze bayalwe kutsi bangahlambalati.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Thimothi 1
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
10 Njengobe uMtsetfo usitfunti setintfo letinhle letiseta, awusito letintfo lucobo lwato, ngako-ke bantfu ngeke bakwati kwenta labo labeta kuNkulunkulu baphelele ngekutsi bachubeke banikela ngemihlatjelo lefanako umnyaka nemnyaka.
2 Kube bekunjalo, bekungeke yini kuphele kunikelwa kwemihlatjelo, ngobe labo labenta umsebenti longcwele labahlantwe kwaba kanye kuphela bebangeke babe nelicala letono?
3 Kunaloko, lemihlatjelo yenta kutsi umnyaka nemnyaka tono tikhunjulwe,
4 ngobe ingati yetinkunzi neyetimbuti ayikwati kususa tono.
5 Khristu naketa emhlabeni utsi: “‘Awuzange uyifune imihlatjelo neminikelo, kodvwa wangilungiselela umtimba.
6 Awuzange uyemukele iminikelo yekushiswa neminikelo yetono.’
7 Ngako mine ngatsi: ‘Naku ngitile (encwadzini lengumculu kubhalwe ngami) kuze ngente intsandvo yakho Nkulunkulu.’”
8 Ngemuva kwekucale atsi: “Awuzange uyifune nobe uyemukele imihlatjelo neminikelo, kanye neminikelo yekushiswa neyetono”—lokuyimihlatjelo lenikelwa ngekuvumelana neMtsetfo—
9 ubese atsi: “Naku ngitile kuze ngente intsandvo yakho.” Ucedza lokukwekucala kuze acalise kwesibili.
10 ‘Ngalentsandvo’ lokukhulunywe ngayo, singcwelisiwe ngekunikelwa kwemtimba waJesu Khristu lokwenteke kanye kuphela.
11 Kantsi malanga onkhe umphristi ngamunye uya endzaweni yakhe lefanele kuze ente umsebenti, futsi njalo unikela imihlatjelo lefanako lengeke ize ikwati kutisusa ngalokuphelele tono.
12 Kodvwa yena wanikela umhlatjelo munye wetono kwaba kanye kuphela, wabese uhlala ngesekudla saNkulunkulu,
13 kusukela lapho walindzela kutsi titsa takhe tibekwe ngaphansi kwetinyawo takhe.
14 Ngobe ngemhlatjelo munye wente kutsi labo labangcwelisiwe baphelele phakadze.
15 Ngetulu kwaloko, umoya longcwele ufakaza kitsi, ngobe ngemuva kwekutsi utsi:
16 “Naku lokushiwo nguJehova: ‘Lesi sivumelwane lengitawusenta nabo ngemuva kwalawo malanga. Ngitawufaka imitsetfo yami etinhlitiyweni tabo, ngiyibhale nasetingcondvweni tabo,’”
17 ubese utsi: “Ngeke ngiphindze ngitikhumbule tono kanye netento tabo letimbi.”
18 Ngobe nangabe loku sekutsetselelwe, sisuke sesingekho sidzingo semnikelo wetono.
19 Ngako-ke bazalwane, njengobe ngengati yaJesu sinesibindzi sekusebentisa indlela yekungena endzaweni lengcwele,
20 lasivulele yona njengendlela lensha nalephilako ledzabula endvwangwini, lokuyinyama yakhe,
21 nanjengobe sinemphristi lomkhulu lowengamele indlu yaNkulunkulu,
22 asiye ngetinhlitiyo leticotfo nangekukholwa lokuphelele, tinhlitiyo tetfu tihlanjululwe kunembeza lomubi ngekufafatwa ngengati, nemitimba yetfu igezwe ngemanti lahlantekile.
23 Asikubambisise kulivuma embikwebantfu litsemba letfu ngaphandle kwekungabata, ngobe loyo lowetsembisile wetsembekile.
24 Asinakaneni kuze sikhutsatane elutsandvweni nasemisebentini lemihle,
25 singakuyekeli kuhlangana kwetfu ndzawonye njengobe kungumkhuba walabanye, kodvwa asikhutsatane ikakhulukati njengobe nibona lilanga lisondzela.
26 Ngobe nangabe sisenta ngemabomu sono ngemuva kwekutfola lwati lolungulonalona lweliciniso, awusekho umhlatjelo losele waleto tono,
27 kodvwa kukhona kulindzela sehlulelo ngekwesaba, kanye nentfukutselo levutsako letawucedza labo labaphikisako.
28 Ngebufakazi balababili nobe balabatsatfu, nome ngubani lowedzelele uMtsetfo waMosi ufa ngaphandle kwekuhawukelwa.
29 Nicabanga kutsi ufanelwe sehlulelo lesikhulu kangakanani-ke umuntfu lonyatsele iNdvodzana yaNkulunkulu, loyitsatse njengentfo lengakabaluleki ingati yesivumelwane langcweliswe ngayo, nalotfukutselise umoya wemusa waNkulunkulu ngekuwedzelela?
30 Ngobe siyamati loyo lowatsi: “Kuphindzisela kwami, ngimi lengitawubuyisela”; waphindze watsi: “Jehova utawubehlulela bantfu bakhe.”
31 Kuyintfo leyesabekako kuwela etandleni taNkulunkulu lophilako.
32 Ngako chubekani nikhumbula emalanga akadzeni, lokwatsi ngemuva kwekutsi nikhanyiselwe, nacinisela futsi nahlupheka kakhulu.
33 Ngaletinye tikhatsi benihlanjalatwa niphindze nihlushwe embikwebantfu, kantsi ngaletinye tikhatsi benihlanganyela nalabo labebaphatfwa ngaleyo ndlela.
34 Benivelana nalababoshiwe, nikwemukela ngekujabula kuphangwa kwetintfo tenu, ngobe benati kutsi ninalokutsite lokuncono nalokuhlala njalo.
35 Ngako-ke ningakuyekeli kukhuluma ngesibindzi, ngobe loko kutawuba nemvuzo lomkhulu.
36 Kudzingeka nicinisele khona kutewutsi nasenente intsandvo yaNkulunkulu, nitfole kugcwaliseka kwesetsembiso.
37 Ngobe “sekusele kancane” kutsi “loyo lotako efike, futsi ngeke ephute.”
38 “Kodvwa lolungile wami utawuphila ngenca yekukholwa,” kantsi “nakungenteka ahlehlele emuva, umphefumulo wami ngeke ujabule ngaye.”
39 Tsine asisibo labahlehlela emuva, lokuyintfo leholela ekubhujisweni, kodvwa singulabo labanekukholwa, lokuholela ekulondvolotweni kwemphefumulo.
Tfumela
Tfumela
I-NEW WORLD TRANSLATION OF THE HOLY SCRIPTURES
Hebheru 10
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SEHLUKO SELISHUMI NESIPHOHLONGO
Lubhabhatiso Nebuhlobo Bakho NaNkulunkulu
Lwentiwa njani lubhabhatiso lwemaKhristu?
Ngutiphi tinyatselo lokufanele utitsatse kute ubhajatiswe?
Umuntfu utinikela njani kuNkulunkulu?
Ngusiphi sizatfu lesibalulekile sekubhajatiswa?
1. Kungani siphatsimandla lesingumTopiya sacela kubhajatiswa?
“INGANI nankha emanti, kwalani kutsi ngibhajatiswe?” Loyo ngumbuto lowabutwa siphatsimandla lesingumTopiya ngelikhulu lekucala leminyaka. Filiphu labengumKhristu abesibonisile kutsi Jesu abenguMesiya lowetsenjisiwe. Sitsintseke ekujuleni kwenhlitiyo ngaloko besikufundze emiBhalweni, lesiphatsimandla lesingumTopiya satsatsa sinyatselo. Sakhombisa kutsi sifuna kubhajatiswa!
2. Kungani kufanele ucabange ngalokujulile ngekubhajatiswa?
2 Nangabe utifundze ngekunakisisa tehluko tekucala talencwadzi nalomunye waboFakazi BaJehova, nawe ungatibuta, ‘Yini lengivimbela kutsi ngibhajatiswe?’ Nyalo sewufundzile ngesetsembiso seliBhayibheli sekuphila phakadze ePharadisi. (Lukha 23:43; Sembulo 21:3, 4) Sewufundzile ngesimo sebantfu labafile nangelitsemba leluvuko. (Umshumayeli 9:5; Johane 5:28, 29) Cishe bewusolo utihlanganisa naboFakazi BaJehova emihlanganweni yabo futsi utibonele ngewakho indlela labachuba ngayo inkholo yeliciniso. (Johane 13:35) Lokubaluleke kakhulu, sewucalile kwakha buhlobo naNkulunkulu Jehova.
3. (a) Ngumuphi umyalo Jesu lawuniketa balandzeli bakhe? (b) Lwentiwa njani lubhabhatiso lwemanti?
3 Ungakhombisa njani kutsi ufuna kukhonta Nkulunkulu? Jesu watjela balandzeli bakhe: “Hambani, nente tive tonkhe tibe bafundzi bami, nibabhabhatise.” (Matewu 28:19) Jesu wabeka sibonelo lesihle ngekutsi kwayena abhajatiswe emantini. Akazange nje amane afatwe ngemanti, nobe atselwe ngawo enhloko. (Matewu 3:16) Ligama lelitsi “bhabhatisa” lisukela egameni lesiGriki lelitsi “cwilisa.” Ngako-ke, lubhabhatiso lwebuKhristu lusho kucwiliswa nobe kufakwa ushone nya emantini.
4. Lusho kutsini lubhabhatiso lwemanti?
4 Lubhabhatiso lwemanti luyintfo lefunekako kubo bonkhe labo labafuna kuba nebuhlobo naNkulunkulu Jehova. Kubhajatiswa kubonisa ebaleni kutsi unesifiso sekukhonta Nkulunkulu. Kukhombisa kutsi uyakujabulela kwenta intsandvo yaJehova. (Tihlabelelo 40:7, 8) Nobe kunjalo, kute ukulungele kubhajatiswa, kudzingeka utsatse tinyatselo letitsite.
KUDZINGEKA KUTSI UBE NELWATI NEKUKHOLWA
5. (a) Ngusiphi sinyatselo sekucala lokufanele usitsatse kute ulungele kubhajatiswa? (b) Kungani imihlangano yebuKhristu ibalulekile?
5 Sinyatselo sekucala sewuvele usitsetse. Njani? Ngekuvuma kufundza ngaNkulunkulu Jehova nangaJesu Khristu, ngesifundvo seliBhayibheli lesihleliwe. (Johane 17:3) Kodvwa kunalokunyenti lokusafanele ukufundze. EmaKhristu afuna ‘kuyati kahle intsandvo yaNkulunkulu.’ (Kholose 1:9) Kuba khona emihlanganweni yaboFakazi BaJehova kusita kakhulu kuze uyati kahle intsandvo yaJehova. Kubalulekile kuya kulemihlangano. (Hebheru 10:24, 25) Kuba khona ngaso sonkhe sikhatsi kulemihlangano, kutakusita ukhulise lwati lwakho ngaNkulunkulu.
6. Kudzingeka ube nelwati lolungakanani lweBhayibheli kute ukulungele kubhajatiswa?
6 Kuliciniso, akudzingeki wati konkhe lokuseBhayibhelini kute ulungele kubhajatiswa. Siphatsimandla lesingumTopiya besati lokutsite, kodvwa sasidzinga lusito kute sicondze tincenye letitsite temiBhalo. (Imisebenti 8:30, 31) Ngalokufanako, nawe kusadzingeka ufundze lokunyenti. Ecinisweni, angeke ucedze kufundza ngaNkulunkulu. (Umshumayeli 3:11) Ngembi kwekuba ubhajatiswe, kufanele wati futsi wemukele timfundziso letisisekelo teliBhayibheli. (Hebheru 5:12) Leto timfundziso tifaka ekhatsi kwati liciniso ngesimo sebantfu lafile kanye nekubaluleka kwekwati libito laNkulunkulu neMbuso wakhe.
7. Kufundza liBhayibheli kufanele kube namuphi umphumela kuwe?
7 Lwati nje nalulodvwa alukeneli, ngobe “umuntfu lote kukholwa angeke akhone kujabulisa Nkulunkulu.” (Hebheru 11:6) LiBhayibheli lisitjela kutsi bantfu labatsite edolobheni laseKhorinte lasendvulo beva tindzaba letinhle, futsi “bakholwa, base bayabhajatiswa.” (Imisebenti 18:8) Ngendlela lefananako, kufundza liBhayibheli kufanele kukwente ukholelwe kutsi liliVi laNkulunkulu leliphefumulelwe. Kufundza liBhayibheli kufanele kukusite ube nekukholwa etetsembisweni taNkulunkulu nemandla emhlatjelo waJesu.
KUCOCELA LABANYE NGALOKO LOKUFUNDZAKO
8. Yini leyokwenta ucocele labanye ngaloko lokufundzile?
8 Njengobe kukholwa kuya kukhula enhlitiyweni yakho, utawutfola kumatima kuthula ungabatjeli labanye ngaloko lokufundzako. (Jeremiya 20:9) Utawuba nesifiso lesinemandla sekukhuluma nalabanye ngetinjongo taNkulunkulu.
9, 10. (a) Bobani longacala ngabo kubacocela emaciniso laseBhayibhelini? (b) Yini lokudzingeka uyente nangabe ufuna kuhlanganyela emsebentini lohleliwe wekushumayela waboFakazi BaJehova?
9 Ungase ucale kucoca ngekuhlakanipha nalabanye ngaloko lokufundze eBhayibhelini, kungaba tihlobo takho, bangani, bomakhelwane nobe labo losebenta nabo. Njengobe sikhatsi sichubeka, utawufuna kuhlanganyela emsebentini wekushumayela lohleliwe waboFakazi BaJehova. Nasekufike leso sikhatsi, tive ukhululekile kukhuluma naFakazi lokufundzisa liBhayibheli. Nangabe kubonakala kutsi sewukulungele kushumayela nelibandla, emalungiselelo atawentiwa ekutsi wena naloyo lofundza naye nihlangane nalabadzala lababili basebandleni.
10 Loku kuyokwenta ubetayele kalula labadzala labangemaKhristu, labelusa umhlambi waNkulunkulu. (Imisebenti 20:28; 1 Phetro 5:2, 3) Nangabe labadzala babona kutsi uticondza kahle timfundziso teliBhayibheli letisisekelo, babona nekutsi kuphila kwakho kuvumelana netimiso taNkulunkulu, nekutsi vele uyafuna kuba ngulomunye waboFakazi BaJehova, batakwatisa kutsi ukulungele kushumayela nelibandla njengemmemeteli wetindzaba letinhle longakabhajatiswa.
11. Nguluphi lushintjo lokufanele labanye balwente ngembi kwekutsi balungele kushumayela nelibandla?
11 Ngakulolunye luhlangotsi, kungase kudzingeke wente lushintjo lolutsite ekuphileni kwakho nasemikhubeni bewuyenta kute ukulungele kushumayela. Loku kungase kuhlanganise kuyekela imikhuba letsite lebewuyentela esitse. Ngako-ke, ngembi kwekuba ngummemeteli longakabhajatiswa, kudzingeka uyekele kwenta tono letinkhulu, njengekutiphatsa kabi ngekwelicasi, kudzakwa, kanye nekusebentisa kabi tidzakamiva.
KUPHENDVUKA NEKUGUCUKA
12. Kungani kuphendvuka kudzingekile?
12 Kunetinyatselo lokudzingeka umuntfu atitsatse ngembi kwekuba abhajatiswe. Umphostoli Phetro watsi: “Ngako, phendvukani, nibuyele kuNkulunkulu, kuze esule licala letono tenu.” (Imisebenti 3:19) Kuphendvuka kusho kutisola lokuphelele ngentfo letsite loyentile. Kuphendvuka kusebenta kahle kumuntfu labephila ngendlela lengakalungi, kuphindze kusebente ngisho nobe umuntfu abetiphatsa kahle. Kungani kunjalo? Sizatfu saloko kutsi bonkhe bantfu batoni futsi badzinga intsetselelo yaNkulunkulu. (Roma 3:23; 5:12) Ngembi kwekuba ucale kufundza liBhayibheli, bewungayati kutsi iyini intsandvo yaNkulunkulu. Kodvwa bewungaphila njani ngendlela levumelana nentsandvo yakhe? Ngako-ke, kuphendvuka kuyadzingeka.
13. Kuyini kugucuka?
13 Kuphendvuka kufanele kulandzelwe kugucuka. Kumelwe wente lokungetulu kwekutisola. Kudzingeka uyekele indlela lebewuphila ngayo futsi uciniseke ngalokuphelele kutsi utakwenta lokulungile kusukela nyalo kuchubeke. Kuphendvuka nekugucuka tinyatselo lokudzingeka utitsatse ngembi kwekuba ubhajatiswe.
KUTINIKELA
14. Ngusiphi sinyatselo lesibalulekile lokudzingeka umuntfu asitsatse ngembi kwekuba abhajatiswe?
14 Kunalesinye sinyatselo lesibalulekile lokudzingeka usitsatse ngembi kwekubhajatiswa. Kumelwe utinikele kuNkulunkulu Jehova.
15, 16. Kusho kutsini kutinikela kuNkulunkulu, futsi yini ledvonsela umuntfu kutsi ente njalo?
15 Nawutinikela kuNkulunkulu Jehova ngemthandazo locotfo, usuke wetsembisa kutsi utinikela kuye kwaphela. (Dutheronomi 6:15) Kodvwa kungani umuntfu angafuna kwenta njalo? Ase sitsi lijaha lelitsite kunentfombi leliyitsandzako. Nalichubeka liyibuka, lifundza buntfu bayo futsi libona timfanelo tayo letinhle, litiva likhangeka kakhulu kuyo. Ngekuhamba kwesikhatsi, litawuvele licele kutsi bashade. Kuliciniso kutsi kushada kusho kutsatsa imitfwalo leyengetiwe. Kodvwa lutsandvo luyokwenta kutsi lisitsatse leso sinyatselo lesibalulekile.
16 Nase umati Jehova futsi umtsandza, udvonseleka ekutseni umkhonte ngenhlitiyo yakho yonkhe ungamgodleli lutfo nobe utibekele imincele ekumkhonteni. Nobe ngabe ngubani lofuna kulandzela iNdvodzana yaNkulunkulu, Jesu Khristu, kumelwe ‘atidzele.’ (Makho 8:34) Sikhombisa kutidzela nasicinisekisa kutsi tifiso tetfu nobe imigomo yetfu ayisivimbeli kutsi sikhonte Nkulunkulu ngekutitfoba lokuphelele. Ngembi kwekuba ubhajatiswe, kwenta intsandvo yaNkulunkulu Jehova kufanele kube sekuta kucala ekuphileni kwakho.
NCOBA KWESABA KWEHLULEKA
17. Kungani labanye bangafuni kutinikela kuNkulunkulu?
17 Labanye bamatsintsanyawo kutinikela kuJehova ngobe bayesaba kutsatsa leso sinyatselo lesibalulekile. Besaba kutsi batawulandzisa kuNkulunkulu njengemaKhristu latinikele. Kwesaba kwabo kutsi bangase behluleke nobe bavise Jehova buhlungu, kubenta bacabange kutsi kuncono bangatinikeli kuye.
18. Yini lengasenta kutsi sitinikele kuJehova?
18 Njengobe ufundza kutsandza Jehova, loko kuyokwenta kutsi utinikele kuye futsi wente konkhe lokusemandleni akho kutsi wente intsandvo yakhe. (Umshumayeli 5:4) Ngemuva kwekutinikela, kucinisekile kutsi utawufuna ‘kuphila imphilo lefanele naletsandzekako kuJehova.’ (Kholose 1:10) Ngesizatfu sekutsi uyamtsandza Nkulunkulu, angeke ucabange kutsi kulukhuni kwenta intsandvo yakhe. Akungabateki kutsi utawuvumelana nemphostoli Johane, lowabhala: “Ngobe kutsandza Nkulunkulu kugcina imiyalo yakhe. Imiyalo yaNkulunkulu ayimatima kitsi.”
19. Kungani kungafanele wesabe kutinikela kuNkulunkulu?
19 Akudzingeki kutsi ube ngumuntfu lophelele kute utinikele kuNkulunkulu. Jehova uyakwati kulinganisela kwetfu futsi akalindzeli lokungetulu kwaloko lesingakhona kukwenta. (Tihlabelelo 103:14) Ufuna uphumelele, ngako utakusekela aphindze akusite. (Isaya 41:10) Ungaciniseka kutsi nawetsembela kuJehova ngenhlitiyo yakho yonkhe, “yena uyakucondzisa tindlela takho.”
BONAKALISA KUTINIKELA KWAKHO NGEKUBHAJATISWA
20. Kungani kutinikela kuJehova kungeke kube yintfo lefihlekile?
20 Kucabanga ngaletintfo lesesifundze ngato kutakusita kutsi utinikele kuJehova ngemthandazo. Umuntfu lotsandza Nkulunkulu kufanele “avume ngemlomo wakhe kube kusindziswa kwakhe.” (Roma 10:10) Ukwenta njani loku?
21, 22. Kukholwa kwakho ‘ungakubonakalisa njani ebaleni’?
21 Tjela umchumanisi wesigungu salabadzala welibandla lakini kutsi sewufuna kubhajatiswa. Utawuhlela kutsi labadzala babukete nawe imibuto letsite lehlanganisa timfundziso teliBhayibheli letisisekelo. Nangabe labadzala bavumelana kutsi ukulungele kubhajatiswa, batakutjela kutsi ungabhajatiswa emhlanganweni lolandzelako. * Emihlanganweni lemikhulu, kuvamise kutsi kwetfulwe inkhulumo lebuketa loko lokushiwo lubhabhatiso. Loyo lowetfula lenkhulumo ucela bonkhe labo labatewubhajatiswa kutsi baphendvule imibuto lemibili lelula njengencenye ‘yekuvuma ngalokusebaleni’ kukholwa kwabo.
22 Lubhabhatiso lolukwenta watiwe kutsi sewutinikele kuNkulunkulu nekutsi sewungulomunye waboFakazi BaJehova. Labo lababhajatiswako bacwiliswa emantini kute babonakale ebaleni kutsi sebatinikele kuJehova.
LOKO LOKUSHIWO KUBHAJATISWA KWAKHO
23. Kusho kutsini kubhajatiswa “egameni leYise, neleNdvodzana, nelamoya longcwele”?
23 Jesu watsi bafundzi bakhe bebayobhajatiswa “egameni leYise, neleNdvodzana, nelamoya longcwele.” (Matewu 28:19) Loku kusho kutsi loyo lotawubhajatiswa uyalemukela ligunya laNkulunkulu Jehova nelaJesu Khristu. (Tihlabelelo 83:18; Matewu 28:18) Ucaphela nendlela losebenta ngayo umoya longcwele waNkulunkulu nobe emandla akhe lasebentako.
24, 25. (a) Kufanekiselani kubhajatiswa? (b) Ngumuphi umbuto lodzinga kuphendvulwa?
24 Noko-ke, kubhajatiswa akusiko kucwiliswa lokungasho lutfo. Kufanekisela intfo lebaluleke kakhulu. Kucwiliswa emantini kufanekisela kutsi sewufile endleleni lebewuphila ngayo esikhatsini lesendlulile. Kuvuswa nekukhushulwa emantini kubonisa kutsi nyalo sewuphilela kwenta intsandvo yaNkulunkulu. Khumbula kutsi, utinikele kuNkulunkulu Jehova, hhayi emsebentini, kumuntfu, nobe enhlanganweni letsite. Kutinikela kanye nekubhajatiswa kwakho kusicalo sebuhlobo lobusedvute naNkulunkulu.
25 Kubhajatiswa akusicinisekisi ngekutsi siyosindziswa. Umphostoli Pawula wabhala: “Fezani kusindziswa kwenu ngekwesaba nangekutfutfumela.” (Filiphi 2:12) Kubhajatiswa kumane kusicalo nje. Nyalo indzaba ikutsi, singahlala njani elutsandvweni lwaNkulunkulu? Sehluko sekugcina sitawuphendvula lombuto.
^ sig. 21 Lubhabhatiso luba khona emihlanganweni lemincane nalemikhulu yaboFakazi BaJehova.


text:
Tibuya Emphandzeni
eBook ISBN:
9781431046683
Language:
Siswati
Published Date:
2015
Publisher:
Macmillan South Africa
Format:
PDF, ePub
eBook Price:
R 63.95
Tibuya Emphandzeni ngumbhalo logcogcelwe ndzawonye lonetindzaba temdzabu letibuciko bemlomo lobuFaka ekhatsi tinganekwane letihleleke ngalendlela lelandzelako: tinganeko, tinganeko-tilwane, tinsumo, tinsumansumane nematekelo. Kulokuhaywako: tibongo, tinanatelo, netingoma. Inkhulumobuciko: taga, tisho netiphicaphicwano. Kunaloku labatsi Tinkhwele Tekudvumisa lokuke babhali baticambele futsi kusetjentiselwa kujabulisa bantfu kutsi batfokote, bahleke, banikane imibono, imicabango, tinkholelo, tingucuko netindlela bantfu labaphilisana ngato kute bangete lwati lwekuvisisa emasiko abo. Lelibhuku letinganekwane likhetfwe Litiko Letemfundvo lekumele lifundvwe ebangeni lelishumi nakubili (Libanga 11) Lencwadzi yetinganekwane yincenye yeluhlu lwetincwadzi lolukhetfwe Litiko Letemfundvo letawufundvwa ebangeni lelishumi nakubili (Libanga 11), futsi isezingeni lelisetulu lelifaka wonkhe umtsetfo lekufanele ulandzelwe kuSitatimende Yavelonkhe Yekharikhulamu nekuHlola kuloLulwimi Lwasekhaya, Siswati neluhlolo lwelibanga lelishumi nakubili.


text:
Sifundvo 1
Ngutiphi Letindzaba Letimnandzi?
1. Ngutiphi letindzaba letivela kuNkulunkulu?
Nkulunkulu ufuna bantfu bakujabulele kuphila emhlabeni. Ngesizatfu sekutsi uyabatsandza bantfu, wadala umhlaba nako konkhe lokukuwo. Madvutane, utawutsatsa sinyatselo kute aletsele bonkhe bantfu likusasa lelincono kakhulu. Utawukhulula bantfu kuto tonkhe tintfo letibabangela kutsi bahlupheke.
Kute hulumende lowake waphumelela kucedza budlova, tifo, kanye nekufa. Kepha tikhona tindzaba letimnandzi. Madvutane nje, Nkulunkulu utawubasusa bonkhe bohulumende bebantfu, bese ubeka hulumende wakhe. Bantfu labatawuba ngephansi kwalohulumende batawujabulela kuthula nemphilo lenhle.
2. Yini leyenta kushunyayelwa kwetindzaba letimnandzi kuphutfume?
Kuhlupheka kutawuphela lapho Nkulunkulu sekasuse bonkhe bantfu lababi emhlabeni. (Zefaniya 2:3) Kutakwenteka nini loko? LiVi laNkulunkulu lakhuluma ngetimo nyalo lesetenta kuphila kwebantfu kube lukhuni. Tintfo letentekako nyalo tikhombisa kutsi sikhatsi sekutsi Nkulunkulu atsatse sinyatselo sesisedvute.
3. Yini lekufanele siyente?
Kufanele sifundze ngaNkulunkulu eVini lakhe liBhayibheli. Lifanana nencwadzi lesiyibhalelwe ngubabe lositsandzako. Lisitjela kutsi singayitfola njani indlela lencono yekuphila nyalo nekutsi singakutfola njani kuphila lokuphakadze emhlabeni esikhatsini lesitako. Kuliciniso kutsi labanye kungenteka bangatsandzi kukubona utfola lusito lwekwati liBhayibheli. Kepha njengobe Nkulunkulu asetsembisa likusasa lelincono kakhulu, akukafaneli sivumele labanye basiyekelise kufundza ngalo.
Fundza Kabanti
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?


text:
Umbuso weSwatini
Umbuso weSwatini (kaNgwane, eSwatini), live lesiseningizimu nelivekati lase Afrika. Live lakaNgwane lincane ngebubanti, kantsi likakwe live lase Ningizimu Afrika enyakatfo, ngentansi, nangasenshonalanga. Emphumalanga likakwe live laseMozambique. Bukhulu belive lakaNgwane litinkhulungwane letilishumi nesikhombisa, emakhulu lamatsatfu, emashumi lasitfupha nalamane ema km2 (17,364). Noma lingalikhulu kangako, lelive lihluka ngetigaba letine tekwakheka kwemhlaba. Leti tatiwa ngekutsi yinkhangala, lihlandze, tintsaba telubombo, kanye nenkhabave.
Live laseSwatini libitwa ngaleligama, ngenca yeNgwenyama Mswati II lobekalibusa lelive kusukela nga 1840 kuze kube ngu 1868. Ekubuseni kwakhe, lelive walincoba, wabuye walihlanganisa. Njengalamanye emave aseAfrika, live lakaNgwane labuswa ngulabamhlophe. Kwatsi nasekwendlule impi yemaBhunu nemaNgisi eNingizimu Afrika, live laseSwatini labuswa ngemaNgisi kwaze kwaba ngu 1968. Emvakwaloko, labese litfola inkhululeko. Lamuhla live lakaNgwane linebukhosi, liphetfwe yiNgwenyama Mswati III kanye neNdlovukati Ntfombi Tfwala. Hulumende welive ubukwe ngundvuna nkhulu lobekwa Silo. Inhlokodolobha yakaNgwane kuseMbabane, kantsi sigodlo nephalamende yelive kukaLobamba. Lidolobha lelikhulu kukaManzini.
Kwetemnotfo, laseSwatini libonywa lilive lelisatfutfuka. Nakubukwa umnotfo wemuntfu amunye lawutfola emnyake, kubalwa imali lenganga $6,367. Liyatimbandzakanya nalamanye emave eticuketfweni letinjenge Southern African Customs Union(SACU) kanye neCOMESA. Liyaye litsengiselane tintfo letinyenti nemave lanjenge Melika, emave lase Europe, kanye neNingizimu Afrika. Empeleni, nemali yakaNgwane, lilangeni limisane kanye nemali yaseNingizimu Afrika, liRandi.
Bantfu bakaNgwane, linengi labo ngeMaswati, kubuye kube nalabambalwa labaphunga ngaphandle. Bantfu eveni lakaNgwane babalelwa esigidzini sinye, tinkhulungwane letingemashumi nelushiyagalombili, emakhulu lamane, emashumi lamane kanye nemfica (1,018,449), inombolo leyatsatfwa esibalweni semnyaka wa 2009.
Lokucuketfwe
Umlandvo[hlela | edit source]
Live lakaNgwane kusukela endvulo belinebantfu labebahlale kulo. Loku kubonakaliswa yimidvwebo lemidzala, isolelwa kutsi yentiwa ngeminyaka yabo 25,000 BC. Lemidvwebo lesematjeni itfolakala etindzaweni letehlukahlukene eveni.
Bantfu lebebahlala kulelive endvulo bekungema Khoisan, lebatiwa kutsi batingeli. Kwatsi ngemuva kwesikhatsi lesidze, labatingeli basuswa nguletinye tive letichamuka ngenhla, etindzaweni letinjengabo Tanzania nabo Kenya lamuhla. Labantfu laba bekubeNguni nebaSutfu, kutsiwa bangena kulelive ngemnyaka wa 400 AD. EmaSwati lebekwatiwa ngekutsi bakaNgwane, bachamuka le kaTembe, bangena kulelive ngeminyaka yabo 1700. Labantfu bakaNgwane bebaholwa nguNgwane wesitsatfu nabafika eShiselweni. Kwatsi ngemnyaka wa 1815, inkhosi Somhlolo yatsatsa bukhosi. Ngalesi sikhatsi bekunebuvunguvungu eveni, ngenca yetimphi nebakaNdwandwe. Kwatsi kulesikhatsi, Somhlolo wasuka eShiselweni wabese wakha sigodlo sakhe kaZombodze losenkhabave. Ngaleyondlela, wakhona kutsi ativikele ekuhlaselweni tive temaZulu netive takaNdwandwe.
Live lakaNgwane lamuhla latiwa ngekutsi kuseSwatini. Loku kungenca yenkhosi Mswati wesibili, lobekabusa lelive kusukela ngemnyaka wa 1840 kuze kube ngu 1868. Mswati bekatiwa njengenkhosi lebeyilwa timphi letinengi. Ngaphansi kwakhe, live laseSwatini landza labuya lahlangana laba munye. LamaSwati emdzabu leta nemakhosi akaDlamini, aba mdzibi munye nemaSwati lakhandvwa kulelive, lekwatiwa kutsi ngemakhandzambili, kanye nemaSwati lafika ngemuva.
Kufika kwalabamhlophe evenikati leningizimu Afrika, kwalitsintsa live lakaNgwane, nebantfu balo. EmaNgisi akuhlonipha kutiphatsa kwemaSwati ngemnyaka wa 1881, ngesikhatsi letinye tive temaAfrika betincotjwa ngalapha nangalapha. Loku kutiphatsa kwabuye kwagcizelelwa ngemnyaka wa 1884 emkhatsisini wemaSwati, emaNgisi, kanye nemaBhunu. Kwatsi ngemnyaka wa 1894, live lakaNgwane labekwa ngephansi kwelive lemaBhunu, kwodvwa abazange babe nahulumende lophelele. Loku kwagcina ngemnyaka wa 1899 lapho khona kwabhoboka imphi emkhatsisini wemaNgisi nemaBhunu. Naseyengcile lenamphi, nemaNgisi sekancobile, live lakaNgwane laba ngephansi kwemaNgisi kusukela nga 1903 kuze kube ngu 1968, nalitfola inkhululeko.
Kwatsi live lakaNgwane selitfole inkhululeko, laba nahulumende loholwa yinkhosi yelive Sobhuza wesibili, asekelwa yiphalamende. Lena phalamende beyikhetfwa elukhatfweni lebelubanjwa njalo emvakweminyaka lesihlanu. loku kwachubeka kwaze kwafika umnyaka wa 1973 lapho silo sawucitsa umtsetfo sisekelo, sabusa sodvwa. Kwaze kwaba ngu 1978 lapho khona kwaba nelukhetfo lobelusebentisa indlela lensha yetinkhundla. Inkhosi Sobhuza yakhotsama ngemnyaka wa 1982. Kwatsi ngekukhotsama kwembube, indlovukati Dzeliwe yabese iyabusa imele kutsi kufike sikhatsi sekukhetfwa nebubekwa kwenkhosi lensha. Lokubusa kwaDzeliwe kwaba kufisha ngenca yemphikisano lebeyenteka ebandleni leliphakeme, lelatiwa ngekutsi liqoqo. Leli libandla beliholwa ngumntfwanenkhosi Sozisa. Dzeliwe wakhweshiswa esihlalweni, kwabekwa inkhosikati laTfwala. Makhosetive, lebekungumntfwana loyedvwa walaTfwala, wabese utsatsa bukhosi nga 1986. Nakatsatsa bukhosi wabese watiwa ngekhutsi nguMswati wesitsatfu (Mswati III).
Mayelana neSwatini[hlela | edit source]
- Siga sesive :Siyinqaba.
- Lihubo lesive: Nkulunkulu Mnikati wetibusiso temaSwati.
- Inhlokodolobha:
- Linani leBantfu eMbabane: 70.000 (2003).
- 26°19' S 31°8' E.
- Bomakhelwane: iMozambikhi, IRiphabhulikhi yeNingizimu Afrika.
- Tilwimi letisemtsetfweni:
- INgwenyama: Mswati III.
- Indovuzaki: Ntfombi.
- Mengamli: Themba Dlamini.
- 17.363 Km2.
- Linani leBantfu: 1.104.343 (2001).
- 65 bantfu/km2.
- PIB: 5.646.000.000 USD (2005).
- Lilangeni.
- Likhodi Le-inthanethi: ".sz".
Lihubo lesive[hlela | edit source]
- Nkulunkulu, mnikati wetibusiso temaSwati,
- Síyatibonga tonkhe tinhlanhla;
- Sibonga iNgwenyama yetfu,
- Live, netintsaba, nemifula.
- Busisa tiphatsimandla takaNgwane;
- Nguwe wedvwa Somandla wetfu.
- Sinike kuhlakanipha lokungenabucili;
- Simise, usicinise, Simakadze.
Tifundza takaNgwane[hlela | edit source]
ISwatini inetifundza letine: Hhohho, Lubombo, Manzini, Shiselweni. Batehlukanisa ngetinkhundla (55), batehlukanisa ngemiphakatsi.
Emadolôbha[hlela | edit source]
Bantfu (2005):
- Lobamba (ngwenyama): 4.557.
- ÉMbábáne: 70.000 (2003).
- Manzini: 73.000 (2003).
- Nhlangano: 9.016.
- Siteki: 6.152.
- Big Bend: 10.342.
- Malkerns: 9.724.
- Mhlume: 8.652.
- Hluti: 6.763.
- Simunye: 6.512.
- Pigg's Peak: 5.750.
- Ngomane: 4.511.
EmaSwati[hlela | edit source]
Tilwimi[hlela | edit source]
Kune tilwimi:
- siSwati (letisemtsetfweni).
- síNgísi (letisemtsetfweni).
- síZulu. kúkhulúma: 76.000 bantfu.
- síTsonga. kúkhulúma: 19.000 bantfu.
Lilangeni[hlela | edit source]
- 1 Lilangeni = 100 Cents.
- Cents: 1c, 2c, 5c, 10c, 20c, 50c, 100c.
- Emalangeni: 1L, 2E, 5E, 10E, 20E, 50E, 100E, 200E.
- ISO: SZL.
- 1 Euro = 7,05 SZL (2007).
- 1 USD = 9,54 SZL (2007).
Kufuna[hlela | edit source]
Kubopha[hlela | edit source]
- Umbuso weSwatini iwebhusayithi (síNgísi).
- CIA: Umbuso weSwatini (síNgísi),
- Sawubona Umbuso weSwatini (síNgísi).
- Umbuso weSwatini (news) (síNgísi).
- Umbuso weSwatini iwebhusayithi (news) (síNgísi).
- Youngheroes: Umbuso weSwatini & AIDS.


text:
Libhubesi
Libhubesi litfolaka ngaphansi kwemalunga emakati latiwa ngekutsi ngema (Panthera leo) , Leli likati lelisemndenini wemakati latiwa ngema Felidae (cat) lamanye emabhubesis lamadvuna anesisindvo lesingu 250 kg (550 lb), manje loku kuchaza kutsi leli likati lelikhulu emhlabeni ngemuva kwe tiger. Namuhla emabhubesis atfolaka e sub-Saharan Africa nase Asia.
Íncwadzí[hlela | edit source]
- Mammal Species of the World, A Taxonomic and Geographic Reference, 3rd edition, 2005 ISBN 0-8018-8221-4 (síNgísi).


text:
115 Isiñi luna, wena Jehova, isiñi luna,*Kono libizo lahao ki lona leliswanela kukanyiswa+Kabakala lilato lahao lelisa feli, ni busepahali bwahao.+2 Macaba asike ali:“Mulimu wabona ukai?”+3 Mulimu waluna u mwa mahalimu;Ueza salata kaufela.4 Milimu yabona ya maswaniso ki ya silivera ni gauda,Ki musebezi wa mazoho a batu.+5 Milomo inani, kono haibuleli;+Meeto inani, kono haiboni;6 Mazebe inani, kono haiutwi;Lingo inani, kono hailupeleli;7 Mazoho inani, kono haikoni kuswala;Mahutu inani, kono haizamayi;+Hakuna mulumo ozwa fa mumizo wayona.+8 Batu baba ieza bakaswana sina yona,+Sina mobaka bela batu kaufela baba isepile.+9 Wena Isilaele, usepe Jehova+—Ki yena tuso yabona ni tebe yabona.+10 Mina ba ndu ya Aruni,+ musepe Jehova—Ki yena tuso yabona ni tebe yabona.11 Mina babasaba Jehova, musepe Jehova+—Ki yena tuso yabona ni tebe yabona.+12 Jehova waluhupula mi uka lufuyola;Ukafuyola ba ndu ya Isilaele;+Ukafuyola ba ndu ya Aruni.13 Ukafuyola babasaba Jehova,Babanyinyani ni babatuna.14 Jehova uka miatisa,Mina ni bana* bamina.+15 Mufuyolwe ki Jehova,+Yena Muezi wa lihalimu ni lifasi.+16 Haili mahalimu, ki a Jehova,+Kono lifasi ulifile bana ba batu.+17 Babashwile habalumbeki Jah;+Nihaiba kaufela babashetumukela mwa sibaka sesikuzize.*+18 Kono luna lukalumbeka JahKuzwa cwale ni kuya kuile.Mulumbeke Jah!*
Litaluso ze kwatasi
^ Kamba “Luna haluna saluna, wena Jehova, luna haluna saluna.”


text:
Lingasifundzisani LiBhayibheli?
Lelithuluzi lekudadisha liBhayibheli lentelwe kutsi likusite ufundze kutsi litsini liBhayibheli etindzabeni letehlukahlukene, letifaka ekhatsi kutsi kungani sihlupheka, kwentekani nasifa, singaba njani nemphilo lejabulisako emndenini, kanye naletinye letinyenti.
Iyini Injongo YaNkulunkulu Ngebantfu?
Mhlawumbe uyatibuta kutsi kungani kunetinkinga letingaka lamuhla. LiBhayibheli lisifundzisa kutsi masinyane Nkulunkulu utawutsatsa sinyatselo kute acedze kuhlupheka, kugula nekufa.
SEHLUKO 1
Ungubani Nkulunkulu?
Ucabanga kutsi Nkulunkulu uyakukhatsalela yini? Fundza ngebuntfu bakhe kanye nekutsi ungaba njani ngumngani wakhe.
SEHLUKO 2
LiBhayibheli Liyincwadzi Levela KuNkulunkulu
LiBhayibheli lingakusita njani kutsi ubhekane netinkinga takho? Yini lengakwenta utetsembe tiphrofetho talo?
SEHLUKO 3
Iyini Injongo YaNkulunkulu Ngebantfu?
Kutawuba njani kuphila emhlabeni lomusha lolipharadisi?
SEHLUKO 4
Ungubani Jesu Khristu?
Fundza kutsi kungani Jesu anguMesiya lotsenjisiwe, wavelaphi, nekutsi kungani ayiNdvodzana yaNkulunkulu letelwe yodvwa.
SEHLUKO 5
Inhlawulo—Isipho Lesitendlula Tonkhe Lesivela KuNkulunkulu
Iyini inhlawulo? Ungazuza njani kuyo?
SEHLUKO 6
Siya Kuphi Nasifa?
Fundza kutsi liBhayibheli litsi bakuphi labafile nekutsi kungani sifa.
SEHLUKO 7
Bantfu Labafile Batawuvuswa!
Uke wafelwa yini ngumuntfu lomtsandzako? Kungenteka yini kutsi uphindze umbone? Fundza kutsi liBhayibheli litsini ngeluvuko.
SEHLUKO 8
Uyini UMbuso WaNkulunkulu?
Bantfu labanyenti bayawati Umthantazo WeNkhosi. Kusho kutsini kutsi: “UMbuso wakho awute”?
SEHLUKO 9
Sekusedvute Yini Kuphela Kwalelive?
Cabanga kutsi tintfo letenteka eveni tikufakazela njani kutsi kuphela sekusedvute njengobe liBhayibheli lasho.
SEHLUKO 10
Liyini Liciniso Mayelana Netingilosi?
LiBhayibheli likhuluma ngetingilosi kanye nemadimoni. Letidalwa temoya tikhona mbamba yini? Tingasisita yini noma tingasilimata?
SEHLUKO 11
Yini Leyenta Kube Nekuhlupheka Lokungaka?
Bantfu labanyenti basola Nkulunkulu ngako konkhe kuhlupheka lokusemhlabeni. Wena ucabangani? Fundza kutsi Nkulunkulu utsi yini lebangela kuhlupheka.
SEHLUKO 12
Yini Longayenta Kute Ube Ngumngani WaNkulunkulu?
Singakhona kuphila ngendlela lejabulisa Jehova. Ecinisweni ungaba ngumngani wakhe.
SEHLUKO 13
Hlonipha Sipho Sekuphila
Uyini umbono waNkulunkulu mayelana nekukhokha sisu, kufakwa ingati kanye nekuphila kwesilwane
SEHLUKO 14
Umndeni Wakho Ungajabula
Emadvodza, bafati, batali kanye nebantfwana, kufanele babe nelutsandvo Jesu labenalo. Yini lesingayifundza kuJesu?
SEHLUKO 15
Indlela Lekahle Yekukhonta Nkulunkulu
Cabanga ngetintfo letisitfupha letingakusita ubone bantfu labasenkholweni yeliciniso.
SEHLUKO 16
Khetsa Kukhonta Nkulunkulu
Ngutiphi tinkinga longahlangabetana nato nawutjela labanye ngaloko lokukholelwako? Ungakwenta njani loko ngephandle kwekubakhuba?
SEHLUKO 17
Umthantazo Ulilungelo Lelikhulu
Nkulunkulu uyalalela yini nawuthantaza? Kute uphendvule lombuto kufanele ukucondze loko liBhayibheli lelikufundzisako ngemthantazo.
SEHLUKO 18
Kufanele Yini Nginikele Kuphila Kwami KuNkulunkulu Futsi Ngibhajatiswe?
Ngutiphi tinyatselo lokudzingeka utitsatse kute ulufanele lubhabhatiso lwemaKhristu? Fundza kutsi lumelelani nekutsi kufanele lwentiwe njani.
SEHLUKO 19
Hlala Usondzelene NaJehova
Singakhombisa njani kutsi siyamtsandza Nkulunkulu futsi siyambonga ngako konkhe lasentele kona?
Imininingwane Lesekugcineni
Tinchazelo temagama nemisho lesetjentiswe encwadzini letsi Lingasifundzisani LiBhayibheli?


text:
SEHLUKO 16
Khetsa Kukhonta Nkulunkulu
1, 2. Ngumuphi umbuto lokufanele utibute wona futsi kubaluleke ngani?
USACHUBEKA nekudadisha liBhayibheli, kungenteka unakile kutsi bantfu labanyenti labatsi bakhonta Nkulunkulu bafundzisa baphindze bente tintfo Nkulunkulu latenyanyako. (2 Khorinte 6:17) Kungako Jehova asitjela kutsi siphume enkholweni yemanga, ‘iBhabhulona Lenkhulu.’ (Sembulo 18:2, 4) Utawukhetsa kwenta njani wena? Sonkhe kufanele sikhetse futsi kudzingeka sitibute, ‘Ngiyafuna yini kukhonta Nkulunkulu ngendlela lafuna ngimkhonte ngayo noma ngifuna kuchubeka ngendlela lebengisolo ngimkhonta ngayo?’
2 Nangabe sewuyishiyile inkholo yemanga nome sewuvalelisile esontfweni, wente kahle kakhulu. Kodvwa kungenteka kutsi kusenemasiko nemikhuba leyentiwa yinkholo yemanga losayitsandza. Ase sicoce ngaleminye yalemikhuba, sibone kutsi kubaluleke ngani kutsi siyitsatse ngendlela Jehova layitsatsa ngayo.
LITSINI LIBHAYIBHELI NGEKUKHONTA TITFOMBE NEMADLOTI?
3. (a) Yini lengenta labanye bakutfole kumatima kukhonta Nkulunkulu bangasasebentisi titfombe? (b) Litsini liBhayibheli ngekukhonta Nkulunkulu sisebentisa titfombe?
3 Sekuphele iminyaka leminyenti bantfu basebentisa titfombe nobe tithico nabakhonta Nkulunkulu emakhaya abo. Nangabe bewutisebentisa kungahle kube lukhuni kukhonta Nkulunkulu ngephandle kwato. Kodvwa khumbula kutsi Jehova nguye losifundzisa indlela yekumkhonta. LiBhayibheli likwenta kucace kutsi Jehova akafuni simkhonte sisebentisa titfombe.—Fundza Eksodusi 20:4, 5; Tihlabelelo 115:4-8; Isaya 42:8; 1 Johane 5:21.
4. (a) Yini lesenta singawakhonti emadloti? (b) Yini leyenta Jehova watjela bantfu bakhe kutsi bangetami kukhuluma nebantfu labafile?
4 Labanye bantfu bacitsa emandla abo nesikhatsi lesinyenti betama kujabulisa emadloti. Ngalesinye sikhatsi baze bawakhonte. Kodvwa-ke sesifundzile kutsi bantfu labafile ngeke basilimate nobe basisite. Abaphili kulenye indzawo. Ecinisweni, kuyingoti kakhulu kwetama kuchumana nabo ngobe noma ngumuphi umlayeto lesicabanga kutsi uchamuka esihlotjeni lesifile usuke ubuya emadimonini. Nguleso sizatfu lesenta Jehova watjela ema-Israyeli kutsi angakhulumi nebantfu labafile nobe etame kwenta nobe ngumuphi umkhuba lohambisana nebudimoni.—Dutheronomi 18:10-12; Fundza liphuzu 26 na-31 ngephasi kwesihloko lesitsi Imininingwane Lesekugcineni.
5. Yini lengakusita kutsi ungatisebentisi titfombe nawukhonta Nkulunkulu futsi uyekele kukhonta emadloti?
5 Yini lengakusita kutsi uyekele kusebentisa titfombe nawukhonta Nkulunkulu nobe kutsi uyekele kukhonta emadloti? Kufanele ufundze liBhayibheli bese uyacabangisisa ngembono waJehova ngaleto tintfo. Utsi tiyenyanyeka nobe ‘tisinengiso’ kuye. (Dutheronomi 27:15) Thantaza kuJehova onkhe malanga umcele akusite ube nemcondvo lofana newakhe ngaletintfo uphindze umcele akusite umkhonte ngendlela lafuna kukhontwa ngayo. (Isaya 55:9) Ungaciniseka kutsi Jehova utakunika emandla ekulahla nome ngumuphi umkhuba wenkholo yemanga.
KUFANELE SIMGUBHE YINI KHISIMUSI?
6. Yini leyenta December 25 wakhetfwa kutsi abe lilanga lekugubha kutalwa kwaJesu?
6 Liholidi laKhisimusi latiwa kakhulu emhlabeni wonkhe, futsi bantfu labanyenti bagubha Khisimusi batitjela kutsi lilanga Jesu latalwa ngalo. Liciniso likutsi Khisimusi uhambisana nekukhonta kwemanga. Lenye incwadzi iveta kutsi ngaDecember 25 emaRoma labekangamkhonti Nkulunkulu abegubha kutalwa kwelilanga. Baholi benkholo labanyenti bebafuna kutsi bantfu labangamkhonti Nkulunkulu babe ngemaKhristu. Ngako bakhetsa kutsi ngaDecember 25 kugujwe lilanga lekutalwa kwaJesu ngisho nobe lelo kungasilo lilanga latalwa ngalo. (Lukha 2:8-12) Bafundzi baJesu abazange bamgubhe Khisimusi. Incwadzi letsi Sacred Origins of Profound Things ichaza kutsi ngemuva kweminyaka lengu-200 Jesu atelwe, “kute bekati kutsi watalwa nini, futsi bancane kakhulu bantfu lebebanendzaba nako.” Kugubha Khisimusi kwacala ngemuva kwemakhulu lamanyenti eminyaka Jesu abuyele ezulwini.
7. Yini leyenta emaKhristu eliciniso angamgubhi Khisimusi?
7 Bantfu labanyenti bayati kutsi Khisimusi usukela emikhubeni yebantfu lebebangamkhonti Nkulunkulu lefaka ekhatsi emaphathi nekuphana tipho. Sibonelo saloko kutsi eNgilandi nakuletinye tindzawo letiseMelika, bantfu bake balelwa kutsi bagubhe Khisimusi ngesizatfu sekutsi usukela kubantfu labangamkhonti Nkulunkulu. Wonkhe umuntfu lobekagubha Khisimusi bekajeziswa. Kepha ngekuhamba kwesikhatsi bantfu baphindze bawugubha. Yini leyenta emaKhristu eliciniso angamgubhi Khisimusi? Kungoba afuna kujabulisa Nkulunkulu kuko konkhe lakwentako.
KUFANELE SILIGUBHE YINI LILANGA LESATALWA NGALO?
8, 9. Yini lebeyenta emaKhristu asendvulo angawagubhi emalanga ekutalwa?
8 Lomunye umkhosi lowentiwa bantfu labanyenti kugubha lilanga labatalwa ngalo. EmaKhristu kufanele yini aligubhe lilanga latalwa ngalo? Bantfu lokukhulunywa ngabo eBhayibhelini labagubha lilanga labatalwa ngalo bebangamkhonti Jehova. (Genesisi 40:20; Makho 6:21) Kugujwa kwemalanga ekutalwa bekwentelwa kubonga bonkulunkulu bemanga. EmaKhristu asendvulo “bekatsatsa kugujwa kwelilanga umuntfu latalwa ngalo njengemkhuba webantfu labangamkhonti Nkulunkulu.”—The World Book Encyclopedia.
9 EmaRoma nemaGriki akadzeni bekakholelwa kutsi bekubanemoya lobewuvikela umuntfu kuphila kwakhe konkhe kusukela nakatalwa. Incwadzi letsi The Lore of Birthdays itsi: “Bantfu lebebangemahedeni bebakholelwa kutsi kugubha lusuku lwekutalwa bekutawusita loyo lotelwe kutsi avikelwe bonkulunkulu.”
10. Kungani emaKhristu alamuhla kufanele angawagubhi emalanga ekutalwa?
10 Ucabanga kutsi Jehova uyayemukela yini imikhosi lesukela enkholweni yemanga? (Isaya 65:11, 12) Cha, akayemukeli. Nguleso sizatfu lesenta singawagubhi emalanga ekutalwa nobe lamanye emaholidi lahlobene nenkholo yemanga.
KUNENDZABA YINI KUTSI WENTANI?
11. Yini leyenta labanye bantfu bagubhe emaholidi? Yini lokufanele ibaluleke kakhulu kuwe?
11 Labanye bantfu bayati kutsi Khisimusi nalamanye emaholidi asukela kubantfu lebebangamkhonti Nkulunkulu, kepha bayachubeka bawagubha. Bacabanga kutsi emaholidi asikhatsi lesikahle sekutsi basicitse nemindeni yabo. Uwasebentisa kanjalo yini nawe? Kukahle kucitsa sikhatsi unemndeni wakho. Jehova nguye lowasungula umndeni futsi ufuna sibe nebudlelwane lobuhle nawo. (Efesu 3:14, 15) Nanome kunjalo, kufanele sinake kakhulu buhlobo betfu naJehova kunekufuna kujabulisa tihlobo tetfu ngekugubha emaholidi langamjabulisi lavela enkholweni yemanga. Umphostoli Pawula watsi: “Chubekani niciniseka kutsi yini leyemukelekako eNkhosini.”—Efesu 5:10.
12. Yini leyenta liholidi lingemukeleki kuJehova?
12 Bantfu labanyenti abawunaki umsuka wemaholidi, kepha Jehova uyawunaka. Akawemukeli emaholidi lasuka enkholweni yemanga, emaholidi ladvumisa bantfu noma ladvumisa live. Sibonelo saloko kutsi bantfu baseGibhithe bebagubha emaholidi lamanyenti abonkulunkulu bemanga. Ngesikhatsi ema-Israyeli asaphumile eGibhithe, agubha umkhosi lowawufana newebantfu baseGibhithe lebebangamkhonti Nkulunkulu futsi awubita ngekutsi ‘sibhimbi sekudvumisa Simakadze.’ Kodvwa Jehova wawajezisa ngaloko. (Eksodusi 32:2-10) Njengobe umphrofethi Isaya asho, kufanele ‘singatsintsi lutfo lolungcolile.’—Fundza Isaya 52:11.
BANI NEMUSA NAWUCHAZELA LABANYE
13. Ngumiphi imibuto longahle ube nayo nangabe uyekela kugubha emaholidi?
13 Ungahle ube nemibuto leminyenti nawukhetsa kuyekela kugubha emaholidi. Naku lokunye longahle utibute kona: Yini lokufanele ngiyente nangabe lengisebenta nabo bangibuta kutsi angiwugubhi ngani Khisimusi? Kufanele ngente njani nangabe bangipha sipho saKhisimusi? Kufanele ngente njani nangabe lengishade naye afuna ngigubhe emaholidi? Ngingabasita njani bantfwabami kutsi bangabuva buhlungu nasingawagubhi emaholidi noma lilanga labatalwa ngalo?
14, 15. Yini longayenta nangabe bakufisela liholidi lelihle noma bakupha sipho?
14 Kubalulekile kutsi sicabangisise kuze sincume kutsi sitawuphendvula sitsini nobe sitawentanjani esimeni ngasinye lesihlangabetana naso. Sibonelo saloko kutsi, nangabe bantfu bakufisela lokuhle ngeliholide, kute sizatfu sekungabanaki. Ungase ubaphendvule utsi, “Ngiyabonga.” Kodvwa nangabe umuntfu afisa kwati kabanti kutsi yini lesenta singawagubhi emaholidi, ungamchazela sizatfu saloko. Nanobe kunjalo, ngaso sonkhe sikhatsi bani nemusa, umhloniphe futsi ungamcansuli. LiBhayibheli litsi: “Emavi enu akabe nemusa, futsi avangwe ngeluswayi, kuze niyati indlela yekuphendvula umuntfu ngamunye.” (Kholose 4:6) Ungase uchaze kutsi uyakutsandza kucitsa sikhatsi nalabanye bantfu nekubapha tipho kodvwa loko awutsandzi kukwenta ngoba sesikhatsi semaholidi.
15 Yini lokufanele uyente nangabe bakupha sipho? LiBhayibheli alisiniki imitsetfo kepha liyasho kutsi kufanele sitigcine sinanembeza lomsulwa. (1 Thimothi 1:18, 19) Kungenteka lomuntfu lokupha lesipho akati kutsi awuwagubhi emaholidi. Noma angase atsi, “Ngiyati kutsi awuwagubhi emaholidi kepha ngicela kukupha naku.” Kuto totimbili letimo ungakhetsa kutsi uyasitsatsa yini lesipho noma awusitsatsi. Kunoma ngabe ngukuphi lokukhetsako, ciniseka kutsi nembeza wakho akakulahli. Asifuni kwenta nobe ngabe yini letawulimata buhlobo betfu naJehova.
WENA NEMNDENI WAKHO
16. Yini lokufanele uyente nangabe umndeni wakho ufuna kugubha emaholidi?
16 Yini lokufanele uyente nangabe umndeni wakho ufuna kugubha liholidi? Ungalwi nawo. Khumbula kutsi banelilungelo lekutikhetsela labafuna kukwenta. Bani nemusa utihloniphe tincumo tabo njengoba nawe ufuna batihloniphe takho. (Fundza Matewu 7:12.) Kodvwa yini lokufanele uyente nangabe umndeni wakho ufuna kugubha leliholide kanye nawe? Usengakakhetsi kutsi utawenta njani, thantaza kuJehova umcele akusite ukhetse kahle. Cabangisisa uphindze ucwaninge ngako. Ungakhohlwa kutsi ufuna kujabulisa Jehova ngaso sonkhe sikhatsi.
17. Yini longayenta kute usite bantfwabakho bangativa balahlekelwa ngulokutsite nangabe labanye bagubha emaholidi?
17 Yini longayenta kute usite bantfwana bakho nababona labanye bagubha emaholidi? Akube ngumkhuba wakho kubajabulisa. Kujwayele kubapha tipho bangakagadzi. Sipho lesihle kakhulu longasipha bantfwabakho kutsi ucitse sikhatsi nabo futsi ubatsandze.
KHONTA NKULUNKULU NGENDLELA LAYEMUKELAKO
18. Kubaluleke ngani kuba khona emihlanganweni yebuKhristu?
18 Kute sijabulise Jehova, kufanele siyishiye inkholo yemanga netintfo letentiwa kuyo nemaholidi langamjabulisi Nkulunkulu. Kufanele sikhonte Nkulunkulu ngendlela layifunako. Singakwenta njani loko? Ngekutsi sibe khona ngaso sonkhe sikhatsi emihlanganweni yebuKhristu. (Fundza Hebheru 10:24, 25.) Lemihlangano ibaluleke kakhulu ekukhonteni Jehova. (Tihlabelelo 22:22; 122:1) Nasindzawonye siyakhona kukhutsatana.—Roma 1:12.
19. Kubaluleke ngani kutjela labanye ngemaciniso laseBhayibhelini lowafundzile?
19 Lokunye lesingakhombisa ngako kutsi sikhetsa kukhonta Nkulunkulu ngendlela layemukelako kutsi sishumayele ngalesesikufundze eBhayibhelini. Tintfo letimbi letenteka emhlabeni tiyabakhatsata bantfu. Kungenteka nawe kukhona lobatiko labakhatsatekile. Batjele ngelitsemba lelihle lonalo ngelikusasa. Nawuchubeka uya emihlanganweni futsi utjela labanye ngemaciniso laseBhayibhelini, kancane kancane sifiso lonaso sekuba senkholweni yemanga nekwenta imikhuba yakhona sitawuphela. Ungangabati kutsi Jehova utakubusisa nawuchubeka wetama kumkhonta ngendlela layemukelako futsi utawujabula kakhulu ngesincumo sakho.—Malakhi 3:10.


text:
SEHLUKO 8
Uyini UMbuso WaNkulunkulu?
1. Ngumuphi umthantazo lowatiwako lesitawucoca ngawo?
TIGIDZI tebantfu tiyawati umthantazo lowatiwa kakhulu ngekutsi nguBabe Wetfu Wasezulwini nobe Umthantazo WeNkhosi. Jesu wasebentisa lomthantazo losibonelo kute afundzise bafundzi bakhe kuthantaza. Wathantazela ini? Ubaluleke ngani kitsi lomthantazo?
2. Ngutiphi tintfo letintsatfu letibalulekile Jesu lasifundzisa kutithantazela?
2 Jesu watsi: “Ngako-ke kufanele nithantaze ngalendlela: ‘Babe wetfu losezulwini, alingcweliswe libito lakho. UMbuso wakho awute. Intsandvo yakho ayentiwe emhlabeni njengasezulwini.’” (Fundza Matewu 6:9-13.) Yini leyenta Jesu wasifundzisa kuthantazela letintfo letintsatfu?—Fundza liphuzu 20 ngephasi kwesihloko lesitsi Imininingwane Lesekugcineni.
3. Yini lokufanele siyati ngeMbuso waNkulunkulu?
3 Sesifundzile kutsi libito laNkulunkulu nguJehova. Sesicocile ngekutsi iyini injongo yaNkulunkulu ngemhlaba nangebantfu. Kodvwa Jesu bekasho kutsini nakatsi: “UMbuso wakho awute”? Nyalo sitawufundza ngaloko uMbuso waNkulunkulu longiko, naloko lotawusentela kona nekutsi utalingcwelisa kanjani libito laNkulunkulu.
UYINI UMBUSO WANKULUNKULU?
4. Uyini uMbuso waNkulunkulu futsi ngubani iNkhosi yawo?
4 Jehova wasungula hulumende wasezulwini, wakhetsa Jesu kutsi abe yiNkhosi yawo. LiBhayibheli libita lohulumende ngekutsi nguMbuso waNkulunkulu. Jesu “uyiNkhosi yemakhosi neMbusi webabusi.” (1 Thimothi 6:15) Jesu unelikhono lekwenta lokuhle kwendlula nobe ngumuphi lomunye umbusi, futsi unemandla kuwendlula onkhe emakhosi ngisho nome ahlanganisiwe ndzawonye.
5. Umbuso waNkulunkulu utawubusa ukuphi? Utawubusa ini?
5 Ngemuva kwemalanga langu-40 Jesu avusiwe, wabuyela ezulwini. Ngemuva kwaloko, Jehova wambeka waba yiNkhosi yeMbuso wakhe. (Imisebenti 2:33) Njengobe hulumende waNkulunkulu utawube usezulwini utawubusa umhlaba. (Sembulo 11:15) Kungako liBhayibheli liwubita ngekutsi ‘nguMbuso wasezulwini.’—2 Thimothi 4:18.
6, 7. Yini leyenta Jesu ehluke kulamanye emakhosi labantfu?
6 LiBhayibheli litsi Jesu mkhulu kunawo onkhe emakhosi ngobe nguye “yedvwa longafi.” (1 Thimothi 6:16) Babusi lababantfu bayafa kepha Jesu akayuze afe. Tonkhe tintfo letinhle Jesu latawusentela tona titawuhlala phakadze.
7 Naku lokwashiwo liBhayibheli naliphrofetha kutsi Jesu utawuba yiNkhosi lengakhetsi nalenemusa: “Moya waSimakadze uyawubasetikwakhe, Moya wekuhlakanipha newekucondza, Moya wekweluleka newemandla, Moya welwati newekwesaba Simakadze, uyawutijabulisa ekwesabeni Simakadze. Angeke ehlulele ngalakubona ngemehlo akhe, nome ente sincumo ngalakuve ngetindlebe takhe; kodvwa labeswele uyawubehlulela ngekwemtsetfocotfo.” (Isaya 11:2-4) Uyafisa yini kuba neNkhosi lenjengalena?
8. Sati ngani kutsi Jesu angeke abuse yedvwa?
8 Nkulunkulu ukhetse bantfu labambalwa kutsi babuse naJesu kuhulumende wasezulwini. Sibonelo saloko kutsi Pawula watjela Thimothi kutsi: “Nasichubeka sibeketela, sitawubusa kanye kanye njengemakhosi.” (2 Thimothi 2:12) Bangakhi labatawuba ngemakhosi kanye naJesu?
9. Bangakhi labatawubusa naJesu? Wacala nini Nkulunkulu kubakhetsa?
9 Njengobe sifundzile esehlukweni 7, umphostoli Johane wabona umbono lapho khona Jesu asayiNkhosi ezulwini akanye nalamanye emakhosi langu-144 000. Babobani lalabangu-144 000? Johane uyachaza kutsi wabona ‘emabuntini abo kubhalwe libito lakhe [Jesu] neleYise.’ Uyachubeka atsi: Laba “bachubeka balandzela liWundlu [lokunguJesu] nobe ngukuphi lapho liya khona. Batsengwa kubantfu.” (Fundza Sembulo 14:1, 4.) Laba labangu-144 000 bangemaKhristu letsembekile lakhetfwa nguNkulunkulu kutsi abuse “njengemakhosi etikwemhlaba.” Nabafa bavuselwa kuyophila ezulwini. (Sembulo 5:10) Kusukela ngesikhatsi sebaphostoli, Jehova abesolo akhetsa emaKhristu letsembekile latawuba kulaba labangu-144 000 labayobusa ezulwini.
10. Yini lesenta sitsi Jehova uyasicabangela ngekubeka Jesu nalabangu-144 000 kutsi basibuse?
10 Jehova uyasikhatsalela kakhulu kangangekutsi wente lilungiselelo lekutsi bantfu bayobusa naJesu. Jesu utawuba ngumbusi lokahle ngobe uyasati. Uyakwati kuhlupheka kanye nekutsi kunjani kuba ngumuntfu. Pawula watsi Jesu uneluvelo ngebantfu, “ngeke angavelani nebutsakatsaka betfu” futsi “kuto tonkhe tintfo uvivinywe njengatsi.” (Hebheru 4:15; 5:8) Laba labangu-144 000 nabo bayati kutsi kunjani kuba ngumuntfu. Nabo bebalwa nesono nekugula. Singaciniseka kutsi Jesu kanye nalaba labangu-144 000 batawuyati indlela lesitiva ngayo kanye netinkinga lesilwisana nato.
YINI LETAKWENTIWA NGUMBUSO WANKULUNKULU?
11. Yini leyenta Jesu wafundzisa balandzeli bakhe kutsi bathantazele intsandvo yaNkulunkulu kutsi yenteke ezulwini?
11 Jesu wafundzisa balandzeli bakhe kutsi bathantazele intsandvo yaNkulunkulu kutsi yenteke ezulwini. Wabafundziselani? Sifundzile eSehlukweni 3 kutsi Sathane wavukela Jehova. Ngemuva kwalokuvukela, Jehova wamyekela Sathane wachubeka ahlala ezulwini sikhashana akanye netingilosi takhe lokutsiwa ngemadimoni. Akusibo bonkhe ezulwini lebebenta intsandvo yaNkulunkulu. ESehlukweni 10 sitawufundza kabanti ngaSathane nemadimoni.
12. UmBhalo weSembulo 12:10 usichazela ngatiphi tintfo letimbili letenteka?
12 LiBhayibheli liyasichazela kutsi Jesu walwa naSathane masinyane ngemuva kwekubekwa kutsi abe yiNkhosi eMbusweni waNkulunkulu. (Fundza Sembulo 12:7-10.) Livesi 10 lisichazela nganati tintfo letimbili letibaluleke kakhulu: UMbuso waNkulunkulu uyacala kubusa, Jesu uyiNkhosi yawo; Sathane uyacoshwa ezulwini ulahlelwa emhlabeni. Njengobe sitofundza, letintfo leti setenteka.
13. Kwentekani ezulwini ngemuva kwekucoshwa kwaSathane?
13 LiBhayibheli lisichazela ngenjabulo tingilosi letetsembekile letaba nayo ezulwini ngemva kwekucoshwa kwaSathane nemadimoni akhe. Litsi: “Jabulani nine mazulu nani lenihlala kuwo!” (Sembulo 12:12) Sekunekuthula nebunye ezulwini ngobe sekwenteka intsandvo yaNkulunkulu.
14. Kwentekani emhlabeni ngemuva kwekutsi Sathane asalahlelwe kuwo?
14 Kuphila emhlabeni kwehluke kakhulu kunekwasezulwini. Bantfu behlelwa tintfo letimbi ‘ngobe Develi wehlele emhlabeni atfukutsele kakhulu ngobe ati kutsi unesikhatsi lesincane.’ (Sembulo 12:12) Sathane utfukutsele kakhulu ngobe ucoshiwe ezulwini futsi uyati kutsi utawubhujiswa masinyane. Wenta konkhe lokusemandleni akhe kute abangele tinkinga, buhlungu nekuhlupheka emhlabeni wonkhe.
15. Iyini intsandvo yaNkulunkulu ngemhlaba?
15 Intsandvo yaNkulunkulu ngemhlaba solo ayikashintji. Usafuna kutsi bantfu labete sono bahlale phakadze emhlabeni loliPharadisi. (Tihlabelelo 37:29) UMbuso waNkulunkulu utakwenta kanjani konkhe loku?
16, 17. UmBhalo waDanyela 2:44 usitjelani ngeMbuso waNkulunkulu?
16 Siphrofetho lesisemBhalweni waDanyela 2:44 sitsi: “Ngesikhatsi salawo makhosi, Nkulunkulu welizulu uyawumisa umbuso longasoze wabhujiswa lutfo, futsi ngeke unikwe labanye bantfu. Uyawupitjita yonkhe leminye imibuso uyicedze, kodvwa wona uyawukuma kuze kube phakadze.” Sisifundzisani lesiphrofetho ngeMbuso waNkulunkulu?
17 Kwekucala, sisitjela kutsi uMbuso waNkulunkulu utawucala kubusa “ngesikhatsi salawo makhosi.” Loku kusho kutsi leminye imibuso itawube isabusa nawucala kubusa loMbuso. Kwesibili, sisitjela kutsi uMbuso waNkulunkulu uyawukuma kuze kube phakadze unganikwa labanye bantfu. Kwesitsatfu, uMbuso waNkulunkulu utakulwa nalemibuso lelamhlabeni, uncobe kube ngiwo kuphela lobusa emhlabeni wonkhe. Bantfu batawubese babuswa nguhulumende lokahle kunabo bonkhe labake baba khona.
18. Ibitwa ngekutsi yini imphi yaNkulunkulu nabohulumende bemhlaba?
18 UMbuso waNkulunkulu utayincoba njani lemibuso yalamhlabeni? Ngaphambi kwekutsi kucale imphi yekugcina lebitwa ngekutsi yi-Amagedoni, emadimoni atawudukisa ‘emakhosi emhlaba wonkhe, kuze awabutsele ndzawonye emphini yelilanga lelikhulu laNkulunkulu Somandla.’ Bohulumende bebantfu batokulwa neMbuso waNkulunkulu.—Sembulo 16:14, 16; fundza liphuzu 10 ngephasi kwesihloko lesitsi Imininingwane Lesekugcineni.
19, 20. Yini lesenta sidzinge uMbuso waNkulunkulu?
19 Yini lesenta siwudzinge uMbuso waNkulunkulu? Kunetizatfu leticishe tibe tintsatfu taloko. Sekucala kutsi sinesono, ngako siyagula futsi siyafa. Kodvwa-ke, liBhayibheli liyasho kutsi ngaphansi kweMbuso waNkulunkulu sitawuphila kuze kube phakadze. Ecinisweni Johane 3:16 utsi: “Nkulunkulu walitsandza kakhulu live kangangekutsi waze wanikela ngeNdvodzana yakhe lekuphela kwayo, kuze wonkhe umuntfu lokholwa ngiyo angabhubhi, kodvwa atfole kuphila lokuphakadze.”
20 Sizatfu sesibili lesisenta sifune uMbuso waNkulunkulu kutsi bantfu lesiphila nabo benta tintfo letimbi. Linyenti labo litiphatsa kabi, licamba emanga futsi aliketsembeki. Kute lesingakwenta kute sibasuse kodvwa Nkulunkulu utawubasusa. Bantfu labachubeka nekwenta bubi batawubhujiswa baphele nya nge-Amagedoni. (Fundza Tihlabelelo 37:10.) Sizatfu sesitsatfu kutsi bohulumende bebantfu abakhoni kusenetisa, baneludlame nebudlova futsi bakhohlakele. Abakatimiseli kusita bantfu kutsi balalele Nkulunkulu. LiBhayibheli litsi: “Umuntfu usuke atihlisibete etikwalabanye kantsi utilimata yena.”—Umshumayeli 8:9.
21. Yini letawentiwa nguMbuso waNkulunkulu kute ucinisekise kutsi intsandvo yakhe iyentiwa emhlabeni?
21 Ngemuva kwe-Amagedoni, uMbuso waNkulunkulu utawucinisekisa kutsi intsandvo yaNkulunkulu iyentiwa emhlabeni. Sibonelo saloko kutsi loMbuso utawususa Sathane nemadimoni akhe. (Sembulo 20:1-3) Ekugcineni kute lotawugula nobe afe. Ngenca yenhlawulo, bonkhe bantfu labetsembekile batawuphila phakadze ePharadisi. (Sembulo 22:1-3) LoMbuso utawungcwelisa libito laNkulunkulu. Kusho kutsini loko? Kusho kutsi nasekubusa hulumende waNkulunkulu lamhlabeni, bonkhe bantfu batawuhlonipha libito laJehova.—Fundza liphuzu 21 ngephasi kwesihloko lesitsi Imininingwane Lesekugcineni.
JESU WABEKWA NINI KUTSI ABE YINKHOSI?
22. Sati ngani kutsi Jesu abengasiyo iNkhosi ngesikhatsi alamhlabeni nobe masinyane ngemuva kwekuvuswa kwakhe?
22 Jesu wafundzisa bafundzi bakhe kutsi bathantaze batsi: “UMbuso wakho awute.” Loko kwakwenta kwacaca kutsi uMbuso waNkulunkulu bewutawufika esikhatsini lesitako. Jehova abetawucala ngekusungula hulumende wakhe bese ubeka Jesu kutsi abe yiNkhosi yawo. Jesu wabekwa waba yiNkhosi masinyane nakabuyela ezulwini yini? Cha, kwadzingeka eme sikhashana. Ngemuva kwekuvuswa kwaJesu, boPhetro naPawula bacacisa lobekushiwo siphrofetho lesikhuluma ngaJesu lesisemBhalweni weTihlabelelo 110:1. Kulesiphrofetho Jehova utsi: “Hlala ngesekudla sami, ngidzimate ngente titsa takho tibe senabelo setinyawo takho.” (Imisebenti 2:32-35; Hebheru 10:12, 13) Kwakutodzingeka kutsi Jesu eme sikhatsi lesingakanani ngaphambi kwekutsi Jehova ambeke abe yiNkhosi?
UMbuso waNkulunkulu utawucinisekisa kutsi intsandvo yaNkulunkulu iyenteka emhlabeni
23. (a) Jesu wacala nini kubusa eMbusweni waNkulunkulu? (b) Sitawufundza ngani esehlukweni lesilandzelako?
23 Kusesele iminyaka leminyenti ngaphambi kwekufika kwa-1914, emaKhristu eliciniso beketsemba kutsi leso bekutoba sikhatsi lesibaluleke kakhulu sekugcwaliseka kwesiphrofetho seliBhayibheli. Tintfo letenteka kusukela nga-1914 tiyakufakazela loko. Jesu waba yiNkhosi ngalowo mnyaka. (Tihlabelelo 110:2) Ngemuva kwaloko, Sathane walahlelwa phansi emhlabeni futsi manje “unesikhatsi lesincane.” (Sembulo 12:12) Esehlukweni lesilandzelako sitawufundza kabanti ngebufakazi bekutsi sesiphila kuleso sikhatsi. Sitawuphindze sifundze kutsi masinyane uMbuso waNkulunkulu utawucinisekisa kutsi intsandvo yaNkulunkulu iyenteka lamhlabeni.—Fundza liphuzu 22 ngephasi kwesihloko lesitsi Imininingwane Lesekugcineni.


text:
Indzaba 5: Kucala Kwemphilo Lematima
NGEMUVA kwekucoshwa ensimini yase-Edeni, bo-Adamu na-Eva baba netinkinga letinyenti. Kwadzingeka basebente kamatima kute batfole kudla. Esikhundleni sekutsi kumile tihlahla letinhle tetitselo, babona kumila emanyeva nelukhula. Loku-ke kwenteka ngemuva kwekuba bayekele kulalela Nkulunkulu, futsi bungani babo Naye baphela.
Kodvwa lokubuhlungu nakakhulu kutsi bo-Adamu na-Eva bafa. Khumbula phela kutsi Nkulunkulu wabayala watsi nabangadla lesitselo batawufa. Ngalo kanye lelilanga labadla ngalo bacala kufa. Akuzange kube kuhlakanipha ngabo kungamlaleli Nkulunkulu.
Bo-Adamu na-Eva batfola bantfwana ngemuva kwekuba Nkulunkulu asabacoshile ensimini yase-Edeni. Loku kwasho kutsi bantfwana babo nabo bebatawuguga futsi bafe.
Kube bo-Adamu na-Eva balalela Jehova, bona nebantfwana babo bebatawuphila kahle. Bonkhe bebatawuphila emhlabeni phakadze futsi bajabule. Akekho labetawuguga, agule futsi afe.
Nkulunkulu ufuna bantfu baphile phakadze futsi bajabule, kungako etsembise kutsi ngalelinye lilanga loko kuyokwenteka. Angeke kube ngumhlaba kuphela lomuhle, kodvwa ngisho nebantfu labahlala kuwo bayoba nemphilo lenhle. Bonkhe bantfu emhlabeni bayoba bangani, futsi babuye babe bangani baNkulunkulu.
Bungani ba-Eva naNkulunkulu baphela. Ngako nakatfola bantfwana, bekungelula. Bekeva buhlungu. Uyabona yini kutsi kungamlaleli kwakhe Jehova kwamletsela buhlungu lobunyenti?
Bo-Adamu na-Eva bebanemadvodzana nemadvodzakati lamanyenti. Indvodzana yabo yekucala kwakunguKhayini. Indvodzana yabo yesibili bayetsa ngekutsi ngu-Abela. Kwentekani kubo? Uyati?
Genesisi 3:16-23; 4:1, 2; Sembulo 21:3, 4.
Imibuto
- Bekunjani kuphila kwabo-Adamu na-Eva ngemuva kwekucoshwa ensimini yase-Edeni?
- Yini leyacala kwenteka kubo-Adamu na-Eva, futsi kungani?
- Kungani bantfwana babo-Adamu na-Eva bebatawuguga futsi bafe?
- Kube bo-Adamu na-Eva balalela Jehova, beyitawuba njani imphilo yabo neyebantfwana babo?
- Kungalaleli kwa-Eva kwambangela kanjani buhlungu?
- Abebobani emagama emadvodzana lamabili abo-Adamu na-Eva ekucala?
- Babobani labantfwana lobabona kulesitfombe?
Imibuto leyengetiwe
- Fundza Genesisi 3:16-23 kanye na-4:1, 2.
Imphilo ya-Adamu yatsintseka kanjani ngenca yekutsi umhlaba bewucalekisiwe? (Gen. 3:17-19; Rom. 8:20, 22)
Kungani ligama lelitsi Eva, lelisho kutsi “Lophilako,” lifaneleka? (Gen. 3:20)
Jehova wakubonisa kanjani kubacabangela bo-Adamu na-Eva ngisho nobe sebonile? (Gen. 3:7, 21)
- Fundza Sembulo 21:3, 4.
Ngutiphi tintfo “tekucala” lolindzele kutibona tisuswa emhlabeni?


text:
INCENYE 14
Ungakuveta Njani Kwetsembeka Kwakho KuJehova?
Bani ngaseluhlangotsini lwaJehova. 1 Phetro 5:6-9
Ungahlanganyeli kunobe ngumaphi emasiko langahambisani neliBhayibheli. Loku kudzinga sibindzi.
Ungahlanganyeli etindzabeni tepolitiki; atimsekeli Jehova kanye neMbuso wakhe.
Khetsa kahle—ngekutsi ulalele Nkulunkulu. Matewu 7:24, 25
Tihlanganise naboFakazi BaJehova; batawukusita usondzelane naNkulunkulu.
Chubeka ufundza ngaNkulunkulu futsi wetame kulalela imitsetfo yakhe.
Nangabe kukholwa kwakho sekucinile, kufanele unikele imphilo yakho kuJehova futsi ubhajatiswe.
Lalela Nkulunkulu. Fundza liBhayibheli, futsi ucele boFakazi BaJehova bakusite kute utewukhona kulicondza. Kusebentise loko lokufundzako, futsi nawenta njalo, utawuphila phakadze.
Fundza Kabanti
TINDZABA LETIMNANDZI LETIVELA KUNKULUNKULU
Ngutiphi Tindzaba Letimnandzi Letimayelana Nenkholo?
Kutawuke kwenteke yini kutsi wonkhe muntfu abe munye ekukhonteni Nkulunkulu weliciniso?


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
15 Nyalo bazalwane nginikhumbuta ngetindzaba letimnandzi lengatimemetela kini, nani lenatemukela futsi lenime kuto.
2 Niyasindziswa nangabe nibambelela kuletindzaba letimnandzi lengatimemetela kini, ngaphandle nangabe kukholwa kwenu bekulite.
3 Ngobe emkhatsini wetintfo tekucala lenganinika tona kwaba naloko nami lengakwemukela, kutsi Khristu wafela tono tetfu ngekusho kwemiBhalo,
4 wangcwatjwa, wavuswa ngelilanga lesitsatfu njengobe imiBhalo isho,
5 nekutsi wabonakala kuKhefase, wase ubonakala nakulabalishumi nakubili.
6 Ngemuva kwaloko wabonakala ngesikhatsi sinye kubazalwane labangetulu kwemakhulu lasihlanu, linyenti labo lelisaphila nanobe labanye babo sebafa.
7 Ngemuva kwaloko wabonakala kuJakobe, wase ubonakala nakubo bonkhe baphostoli;
8 kodvwa ekugcineni wabonakala nakimi kwaba shengatsi kukumuntfu lotelwe sisengakefiki sikhatsi.
9 Ngingulomncane kubaphostoli, futsi akungifaneli kubitwa ngekutsi ngingumphostoli, ngobe ngahlupha libandla laNkulunkulu.
10 Kodvwa ngemusa waNkulunkulu nginguloku lengingiko. Kimi, umusa wakhe wawungasilo lite, kodvwa ngatikhandla kubendlula bonkhe, kungasimi kepha kungumusa waNkulunkulu losuke unami.
11 Ngisho kungatsiwa ngimi nobe ngibo, nguloku lesikushumayelako, futsi nani naba ngemakholwa ngaleyo ndlela.
12 Ngako-ke nangabe kushunyayelwa kutsi Khristu uvusiwe kulabafile, yini lebangela kutsi labanye benu batsi akukho kuvuswa kwalabafile?
13 Nangabe akukho kuvuswa kwalabafile, naKhristu kusho kutsi akavuswanga.
14 Kodvwa nangabe Khristu angavuswanga, kushumayela kwetfu kulite, nekukholwa kwetfu nako kulite.
15 Ngetulu kwaloko sitfolakala sifakaza emanga ngaNkulunkulu, ngobe sitsi Nkulunkulu wamvusa Khristu, kube kuyintfo langayentanga nangabe vele labafile bangeke bavuswe.
16 Nangabe labafile bangeke bavuswe, kusho kutsi naKhristu akavuswanga.
17 Ngetulu kwaloko, nangabe Khristu angavuswanga, kukholwa kwenu kulite; nitawuchubeka nisetonweni tenu.
18 Ecinisweni labo labafe basebunyeni naKhristu nabo sebanyamalele.
19 Nangabe setsembela kuKhristu kulokuphila loku kuphela, sibekudzatjukelwa kwendlula bonkhe bantfu.
20 Kodvwa Khristu uvusiwe kulabafile, wekucala kubo bonkhe labafile.
21 Njengobe kufa kwavela ngemuntfu, nekuvuswa kwalabafile nako kuvela ngemuntfu.
22 Njengobe ku-Adamu bonkhe bayafa, nakuKhristu bonkhe batawutfola kuphila,
23 nguloyo naloyo ngekulandzelana kwabo: Kucale Khristu, kutsi ngesikhatsi sekuba khona kwakhe kulandzele labo lababakhe.
24 Ngemuva kwaloko, kutawufika kuphela, lapho atawubuyisela khona uMbuso kuNkulunkulu wakhe longuYise futsi utawube asabente lite bonkhe bohulumende nawo onkhe emagunya kanye nemandla.
25 Ngobe kufanele abuse njengenkhosi kuze kube ngulapho Nkulunkulu asatibeke ngephansi kwetinyawo takhe tonkhe titsa takhe.
26 Njengesitsa sekugcina, kufa kutawukwentiwa lite.
27 Ngobe Nkulunkulu “wabeka tonkhe tintfo ngephansi kwetinyawo takhe.” Kodvwa emavi latsi ‘tonkhe tintfo tabekwa,’ abufakazi bekutsi loko akufaki ekhatsi loyo lowabeka tonkhe tintfo ngephansi kwakhe.
28 Kodvwa ngesikhatsi tonkhe tintfo setibekwe ngephansi kwayo, iNdvodzana nayo itawutibeka ngephansi kwaLoyo lowabeka tonkhe tintfo ngephansi kwayo, kute Nkulunkulu abe nguko konkhe kubo bonkhe.
29 Ngako batawukwenta njani labo lababhajatiswe ngenjongo yekuba ngulabafile? Nangabe labafile bangeke bavuswe, kungani babhajatiselwa leyo njongo?
30 Yini-ke lesenta sibe sengotini sonkhe sikhatsi?
31 Malanga onkhe ngibhekana nekufa. Loku kucinisekisiwe njengekujabula lenginako ngani bazalwane, nalenginako kuKhristu Jesu iNkhosi yetfu.
32 Nangabe njengalabanye bantfu ngilwe netilwane tesiganga e-Efesu, kungisita ngani loko? Nangabe labafile bangeke bavuswe, “asidleni sinatse, ngobe kusasa sitawufa.”
33 Ningadukiswa. Kutihlanganisa nebantfu lababi kona imikhuba lemihle.
34 Sangulukani ngendlela lelungile futsi ningasenti umkhuba sono, ngobe labanye bete lwati ngaNkulunkulu. Ngikhuluma nani kuze nibe nemahloni.
35 Ngetulu kwaloko, lomunye utawutsi: “Labafile batawuvuswa njani? Batawube banaluphi luhlobo lwemtimba?”
36 Wena muntfu longenangcondvo! Lokuhlanyelako akuphili ngaphandle kwekutsi kucale kufe;
37 futsi loko lokuhlanyelako akusiso lesicu lesisuke sitawukhula, kodvwa kusuke kuyinhlanyelo nje, kungaba yakolo nobe yalokunye;
38 kepha Nkulunkulu uyinika sicu ngendlela latsandza ngayo, futsi unika inhlanyelo ngayinye sicu sayo.
39 Imitimba ayifani, kunemtimba webantfu, wetinkhomo, wetinyoni kanye newetinhlanti.
40 Kunemitimba yasezulwini nemitimba yasemhlabeni; inkhatimulo yemitimba yasezulwini ingulolunye luhlobo, kantsi nenkhatimulo yemitimba yasemhlabeni nayo ingulolunye luhlobo.
41 Inkhatimulo yelilanga yehlukile, nenkhatimulo yenyanga yehlukile, futsi inkhatimulo yetinkhanyeti nayo yehlukile; ecinisweni, inkhatimulo yenkhanyeti ngayinye ayifani neyalenye.
42 Kunjalo nangekuvuswa kwalabafile. Uhlanyelwa unekonakala, uvuswe sewute konakala.
43 Uhlanyelwa ute inkhatimulo, uvuswe sewunenkhatimulo. Uhlanyelwa ubutsakatsaka, uvuswe sewunemandla.
44 Uhlanyelwa ungumtimba wenyama, uvuswe ungumtimba wemoya. Nangabe kunemtimba wenyama, ukhona nemtimba wemoya.
45 Kunjengobe kubhaliwe kutsi: “Adamu, umuntfu wekucala, waba ngumphefumulo lophilako.” Adamu wekugcina waba ngumoya lonika kuphila.
46 Kodvwa loko lokungumoya akusiko kwekucala. Loko lokuyinyama ngiko kwekucala, bese kulandzela loko lokungumoya.
47 Umuntfu wekucala uvela emhlabeni futsi wentiwe ngelutfuli; umuntfu wesibili uvela ezulwini.
48 Njengobe loyo lowentiwe ngelutfuli anjalo, banjalo nalabo labentiwe ngelutfuli; futsi njengobe loyo wasezulwini anjalo, banjalo nalabo lababasezulwini.
49 Nanjengobe sifana naloyo lowentiwe ngelutfuli, sitawuphindze sifane naloyo wasezulwini.
50 Nobe kunjalo, ngiyanitjela bazalwane kutsi inyama nengati ngeke kuwutfole uMbuso waNkulunkulu, nekonakala ngeke kukutfole kungonakali.
51 Nginitjela imfihlo lengcwele: Akusibo bonkhe kitsi labatawufa, kodvwa sonkhe sitawuguculwa,
52 ngekushesha nangekucwabita kweliso ngelicilongo lekugcina. Ngobe licilongo litawukhala, labafile bavuswe sebete konakala futsi natsi sitawuguculwa.
53 Ngobe loku lokonakalako kufanele kwembatse kungonakali, naloku lokufako kufanele kwembatse kungafi.
54 Ngesikhatsi loku lokonakalako kwembatsa kungonakali naloku lokufako kwembatsa kungafi, atawugcwaliseka emavi latsi: “Kufa kugwinywe phakadze.”
55 “Kufa, kuphi kuncoba kwakho? Kufa, luphi ludvonsi lwakho?”
56 Ludvonsi loluveta kufa sono, nemandla esono nguMtsetfo.
57 Kodvwa siyambonga Nkulunkulu ngobe usinika kuncoba ngeNkhosi yetfu Jesu Khristu!
58 Ngaleso sizatfu bazalwane bami labatsandzekako, banini ngulabacinile, labangeke banyakatiswe, nihlale ninalokunyenti kwekukwenta emsebentini weNkhosi, nati kutsi kutikhandla kwenu akusilo lite eNkhosini.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Khorinte 15
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UMBUTO 3
Ngingakhulumisana Njani Nebatali Bami?
BEWUNGENTA NJANI WENA?
Asewucabange nganasi simo: nguLesitsatfu entsambama. Musa loneminyaka lengu-17 sewuyicedzile imisebenti yakhe yasekhaya futsi sesikhatsi sekutsi naye atsi kuphumula. Utijika esofeni bese uvula i-TV.
Ngaso leso sikhatsi uyise achamuke, abonakala angakajabuli.
“Musa! Uhleti leni lapho ugcolotele i-TV kantsi ngabe ulekelela umnakenu lomncane ngemsebenti wakhe wesikolo? Awuva wena mfana mani!”
“Ey Nkosiyam,” kusho Musa akhulumela phansi kodvwa uyevakala.
Uyise atsi kusondzela kancane. “Yewena mfana utsini?”
“Angisho lutfo Babe” kusho Musa ngelivi lekwedzelela.
Babe waMusa atfukutsele kakhulu. Ngelulaka atsi: “Ungakhulumi nami kanjalo wena mfana!”
Kube bewunguMusa, bewutasibalekela njani lesimo?
CABANGISISA!
Kukhulumisana nebatali bakho kufana nekushayela imoto. Nawuhlangana nalokuvimbe umgwaco, ufuna lenye indlela.
NASI SIBONELO:
Intfombatane lokutsiwa nguLeya itsi: “Kulikhuni kucoca nababe. Ngaletinye tikhatsi ngitsi nangikhuluma naye, ngimuve sekatsi, ‘ncesi, bewukhuluma nami?’”
LEYA ANGENTA KUNYE KULOKU LOKUTSATFU
Angakhuluma kabi neyise.
Mhlawumbe amemete, “Kantsi yini ngawe Babe? Ngicela ungilalele! Kubalulekile loku lengifuna kukusho!”
Angayekela kucoca neyise.
Avele nje ayekele kwenta imetamo yekukhuluma nababe wakhe ngetinkinga takhe.
Angalindza kuze kuvele sikhatsi lesikahle bese uphindze uyayicala indzaba.
Angakhuluma neyise umlomo nemlomo, nobe ambhalele incwadzi ngenkinga labhekene nayo.
Kuloku lokutsatfu, ngukuphi wena longanconota kutsi Leya akwente?
KHUMBULA: Kukhona lokungenteka kumphatamisile lomuntfu lomdzala, lokwenta kutsi yena angaboni kutsi umntfwanakhe uhlushwa yini. Ngako-ke nangabe Leya akhetsa Indlela A, uyise angamangala kutsi sekwentenjani manje. Lendlela angeke imente neyise kutsi amlalele futsi itawukhombisa kungamhloniphi lomuntfu lomdzala. (Efesu 6:2) Ecinisweni, kukhetsa lendlela ngeke kube lusito kunome ngubani kubo bobabili.
Ngisho nome Indlela B kungaba ngiyo lemelula kakhulu, kodvwa nayo akusiko kuhlakanipha kuyikhetsa. Leni? Ngoba kuze akhone kulungisa kahle tinkinga takhe, kufanele Leya akhulume neyise, ngako kubalulekile kutsi uyise ati kutsi kwentekani ekuphileni kwemntfwanakhe kute akhone kumsita. Kutithulela akufezi lutfo.
Ngekukhetsa Indlela C, Leya akavumeli kutsi tinkinga takhe timvimbe kutsi angakwenti lokulungile. Esikhundleni saloko, wetama kuyibekela lesinye sikhatsi lenkinga yakhe. Nangabe akhetsa nekubhalela uyise incwadzi, loko kungasheshe kumente ative ancono kakhulu.
Kubhala incwadzi kungaphindze kumsite kutsi acabangisise kahle ngaloko lafuna kukusho. Uyise nakafundza lencwadzi utawubona kutsi yini lena Leya abefuna kumtjela yona, futsi kutamsita kutsi abucondze kancono bumatima lendvodzakati yakhe lebhekene nabo. Lendlela yesitsatfu ibasita bobabili, Leya kanye neyise futsi ilandzela sikhutsato seliBhayibheli ‘sekuphishanekela tintfo letiletsa kuthula.’
Ngutiphi letinye tindlela Leya langatisebentisa?
Ikhona yini loyicabangako. Cabanga-ke ngemphumela waloko lokucabangako.
UNGATISHO TINTFO LETITAWUVAKALA KABI
Khumbula kutsi akusito tokhe tintfo lotishoko batali bakho labativa ngendlela lotisho ngayo.
NASI SIBONELO:
Batali bakho bangabuta kutsi yini lekwenta ubukeke ungakajabuli. Bese wena uphendvula utsi, “Ngicela singayikhulumi lendzaba.”
Batali bakho bangakuva shengatsi utsi ‘awubetsembi. Tinkinga takho ubona kuncono kutikhuluma nebangani bakho hhayi nabo.’
Ticabange usesimeni lesimatima, batali bakho bafuna kukusita. Kodvwa wena utsi: “Ningakhatsateki ngami. Ngitatibonela mine.”
Yini batali bakho labangayiva?
Nguyiphi indlela lekahle longaphendvula ngayo?